खबर एक नजर में (28 मई 2011) – टटका खबर\nखबर एक नजर में (28 मई 2011)\nसीबीएसई दसवीं के रिजल्ट ३१ मई के\nपहिले घोषित तारीख बदलत सीबीएसई अब दसवीं के रिजल्ट ३१ मई के प्रकाशित करे के बात कहत बा. एह साल पिछला साल का मुकाबिले बहुते कम विद्यार्थी बोर्ड के परीक्षा दिहले बाड़े. अधिकतर विद्यार्थी अपना स्कूले के इम्तिहान दे के काम चला लिहले. एही काम्प्रेहेन्सिव एन्ड क्यूमिलिएटिव इवैल्युएशन, समग्र आ निरन्तर बिटोरार मूल्यांकन, का चलते देरी हो रहल बा.\nपूर्णिया विधानसभा क्षेत्र के उपचुनाव पचीस जून के\nभाजपा विधायक राजकिशोर केसरी के हत्या का चलते खाली पूर्णिया विधान सभा सीट पर पच्चीस जून के उपचुनाव करावल जाई. केसरी के हत्या दिन दहाड़े एगो औरत कर दिहले रहे जवन आरोप लगवलसि कि केसरी ओकर देहिक शोषण करत रहले.\nकर्मचारियन से हड़ताल ना करे के अपील\nबिहार के उर्जा मंत्री बिजेन्द्र प्रसाद यादव बिजली विभाग के कर्मचारियन से निहोरा कइले बाड़न कि एक साल ले ऊ लोग हड़ताल ना करे आ राज्य का हित में काम कर के विद्युत बोर्ड के घाटा कम करे. मंत्री पटना में विभाग के महाप्रबंधकन आ मुख्य अभियंतन के मीटिंग में बोलत रहले.\nटीईटी के फार्म अब नगद खरीदल जा सकेला\nबिहार सरकार फैसला कइले बिया कि राज्य में कई जगहा बैंक ड्राफ्ट बनवावे में आ रहल दिक्कत आ ओकरा चलते होखत बवाल देखत अब ड्राफ्ट ना माँगल जाई आ शिक्षक पात्रता परीक्षा के आवेदन पत्र नगद में बेचल जाई. दोसरे अब उमिरो दस साल अउर बढ़ा दिहल गइल बा जेहसे कि अधिक से अधिक लोग आवेदन कर सके. अगिला तीन साल में राज्य में तीन लाख से बेसी शिक्षकन के नियुक्ति होखे जा रहल बा. जे लोग टीईटी परीक्षा पास कर ली ऊ लोग ओकरा सात साल बाद ले बहाली खातिर योग्य बनल रही आ बार बार इम्तिहान ना देबे के पड़ी.\nबीएड परीक्षा खातिर हेल्पलाइन\nउत्तर प्रदेश के बीएड प्रवेश परीक्षा दू जून के होखे जा रहल बा. आवेदकन के अगर कवनो तरह के परेशानी होखे त ऊ हेल्प नम्बर पर फोन कर के समाधान करा सकेले. हेल्प लाइन के नम्बर बा\nई जानकारी परीक्षा आयोजित करावे वाला रुहेल खण्ड विश्वविद्यालय बरेली के कुल सचिव के माध्यम से आइल बा.\nरेल सेवा बाधित रही\nबनारस इलाहाबाद रेल खण्ड पर सिग्नल प्रणाली में कइल जा रहल बदलाव का चलते आजु आ काल्हु दू दिन रेल परिचालन में बाधा आई. एह रूट के सगरी पैसेंजर गाड़ियन के रद्द कर दिहल गइल बा आ एक्सप्रेस आ मेल ट्रेन बनारस से भदोही होत इलाहाबाद जइहें सँ. विभूति एक्सप्रेस बनारस आ इलाहाबाद का बीच दू दिन रद्द रही आ एकरा के वाराणसी कैंट से कोलकाता खातिर चलावल जाई.\nएयर इण्डिया के तेल देबे पर कंपनी मान गइली सँ\nतेल कंपनी काल्हु से एयर इण्डिया के तेल बेचे से इन्कार कर दिहले रही सँ काहे कि ऊ बकाया त देत नइखे आ नयको खरीददारी के पूरा पइसा नइखे देत. काल्हु देर रात नागरिक विमानन मंत्रालय का दखल का बाद कंपनी तेल देबे के तइयार हो गइल बाड़ी सँ आ एयरो इण्डिया बकाया के भुगतान धीरे धीरे करे के मान गइल बिया. एयर इण्डिया तीस हजार करोड़ रुपिया के घाटा पर चलत बिया आ बढ़िया रहीत कि एकरा के बन्दे कर दिहल जाइत.\nसुरेश रैना के भारतीय क्रिकेट एकदिना टीम के कप्तान बनावल गइल\nगंभीर के चोट का चलते उनुका के टीम से बाहर राखल गइल बा आ अब उनुका जगह पर सुरेश रैना के एकदिना टीम के कप्तान बनावल गइल बा. टेस्ट टीम के कप्तानी महेन्द्रे सिंह धोनी का लगे रही.\nसंतोष ट्राफी के फाइनल आजु\nसंतोष ट्राफी फुटबाल टूर्नामेट के फाइनल मुकाबिला आजु बंगाल आ मणीपुर का बीच होखी. मैच गुवाहाटी में खेलल जाई.


नाच के मंच पर विनय आनन्द आ सीमा सिंह – Anjoria\nभोजपुरी सिनेमा के सुपर स्टार विनय आनन्द आ आयटम डान्सर सीमा सिंह जब कवनो फिल्म खातिर एक साथ नाचे तब मंच पर बिजली गिरल तये रहेला.पिछलो दिने इहे भइल जब भोजपुरी फिल्म “तुलसी बिन सून अँगनवा” खातिर अंधेरी के जेमिनी स्टूडियो में विनय आनन्द आ सीमा सिंह एगो नाच के शूटिंग कइल. स्टूडियो मेहमानन से खचाखव भरल रहे आ सभे नाच देख के मंत्रमुग्ध हो गइल. विनय आनन्द आ सीमा सिंह एहसे पहिले “साँवरिया आई लव यू” फिल्मो में गजब के डाँस कर चुकल बाड़े. अबकियो के डांस ओतने गजब ढावे जा रहल बिया. विनय आनन्द कहले कि ई डाँस फिल्म के एगो बढ़िया प्वांयट मानल जाई आ सीमो सिंह एह बाति से सहमत रहली. कहली कि डांस बहुते बढ़िया शूट भइल बा आ दर्शकनो के नचा के राख दी. शूटिंग देखत तमाम लोग थपड़ी बजा के एह जोड़ी के वाहवाही दिहल.


मनोज पाडे के भोजपुरी के सलीम जावेद बतवलें हैदर काजमी | CinemaBhojpuri.in\n- Tagged: मनोज पांडे\t- no comments\tसिनेमा भोजुपरी के सलीम जावेद हउवें लेखक मनोज पांडे. ई कहना बा ‘कालिया’ फिल्म के निर्माता आ अभिनेता हैदर काजमी के. मनोज पांडे अबही ले ‘मर्द तांगेवाला’, ‘कालिया’, ‘दिवानगी’, ‘बेनाम बादशाह’, ‘लाल दुपट्टे वाली’, अउर ‘घमासान’ वगैरह भोजपुरी फिलिमन के पटकथा आ संवाद लिख चुकल बाड़ें. उत्तर प्रदेश के वाराणसी से सटले चंदौली जनपद के चहनिया निवासी मनोज पांडे के पढ़ाई मध्य प्रदेश में भइल. ‘कालिया’ के संवाद लेखक मनोज पांडे के कहना बा कि ई फिलिम उनुका ला बहुते सगुनिया साबित भइल आ एकरा बाद उनुका के छह गो फिलिम ला साइन कइल जा चुकल बा. हैदर काजमी का नजर में मनोज पांडे के सबले बड़ खासियत ह समय पालान आ ईमानदारी. कहलन कि पहिले हम हर संवाद लेखक के स्कूली बचवन लेखा बइठा के संवाद रिपेयर करवावत रहलीं जइसे टीचर करेलें. एह से मन अँउजिया जात रहे. अब मनोज पांडे के रूप में उनका सिनेमा भोजपुरी के का सलीम जावेद मिल गइल बाड़ें. मनोज पांडे के लिखल ‘कालिया’ के संवाद में निर्देशक शिवराम यादव आ हैदर काजमी एकहु शब्द ना हिला पवलें.\nमिलत जुलतभोजपुरी सिनेमा में एगो नया आगाज़ हवे “देख के” (2)रमाकांत प्रसाद अउर विराज भट्ट के नया रिकार्ड (2)हैदर काज़मी आ ‘कालिया’ दुनु पर भरोसा रहल शिवराम यादव के (2)बिग बी के हाथे धूम-धाम से भइल “गंगादेवी” के म्यूजिक रिलीज (2)‘गोला बारूद’ में राजकुमार पांडे के नाम के ग़लत इस्तेमाल (2)To the official site of Related Posts via Taxonomies.\tLeaveaReply Cancel reply


हम हईं मुन्ना भईया – Anjoria\nTag: हम हईं मुन्ना भईया\nरविकिशन के जन्म दिन आ दोसर फिल्मी खबर\nजुलाई 26, 2010 OmPrakash Singh\nरवि किशन आपन जन्म दिन सोमनाथ मंदिर में मनवलन भोजपुरी फिल्मन के सदाबहार सुपर स्टार रविकिशन पिछला शनिवार १७ जुलाई के आपन जन्मदिन गुजरात के सोमनाथ मंदिर में मनवलन. आजकल…\nभोजपुरी बोली, स्टाइल मुंबईया, नाम याद रखीहऽ मुन्ना भईया\nमई 26, 2010 OmPrakash Singh\nई डायलगे बतला देत बा कि भोजपुरी सिनेमा का परदा पर बवाल होखे जा रहल बा. भोजपुरी फिल्म हम हईं मुन्ना भईया, जवना के ई डायलाग हऽ, के निर्देशन जानल…


Ajay Vikram B Singh's Page - JaiBhojpuri.com\nAjay Vikram B Singh\nBlog PostsDiscussionsEventsGroupsPhotosPhoto AlbumsVideos Ajay Vikram B Singh's Likes Ajay Vikram B Singh's Friends\nView All Ajay Vikram B Singh's Page\nशशि कुमार सिंह (SHASHI) leftacomment for Ajay Vikram B Singh"प्रणाम आ जय भोजपुरी\n"Oct 5, 2012Rajeev Mishra "राजीव भोजपुरिया" leftacomment for Ajay Vikram B Singh"भाई जी , रउवा के जन्म दिवस के हार्दिक बधाई , ईश्वर से प्रार्थना बा राउर दामन हमेशा खुशियों से भरल रहो , कामयाबी राउर गोड़ चूमे इहे शुभकामना बा"Oct 5, 2011शशि कुमार सिंह (SHASHI) leftacomment for Ajay Vikram B Singh"प्रणाम आ जय भोजपुरी\nआ संगे-संगे भोजपुरिया स्वाभिमान सम्मेलन-२ - ०३/१२ २०११ मे आवे के नेवता बाटेप्रोग्राम के बारे मे जान्कारी नीचे बाल दुनो लिंक प दिहल गैईल बा....आशा बा ०३/१२ २०११ के सिवान मे…"Oct 5, 2011नबीन भोजपुरिया ( NB ) leftacomment for Ajay Vikram B Singh"अजय जी प्रणाम आ जय भोजपुरी\nजय भोजपुरी जिया भोजपुरी चला जीरादेई"Oct 5, 2010Ashutosh Ranjan leftacomment for Ajay Vikram B Singh"जनम दिन के बहुत बहुत बधाई आ शुभकामना बा...."Oct 5, 2010Admin leftacomment for Ajay Vikram B Singh"अजय जी, जय भोजपुरी डॉट कॉम पर राउर स्वागत बा..."Aug 16, 2009Ajay Vikram B Singh is nowamember of JaiBhojpuri.comAug 16, 2009 Welcome Them! RSS\nWorking In MaxNewYork Life Insurance\nBorn In Ghazipur In East U.P.BSc Graduate/GNIIT .Worked In ICICI Bank & HDFC Bank.\nInterest in adventure/Making new Friends\nAt 10:44am on October 5, 2012, शशि कुमार सिंह (SHASHI) said… प्रणाम आ जय भोजपुरी\nAt 2:48pm on October 5, 2011, Rajeev Mishra "राजीव भोजपुरिया" said… भाई जी , रउवा के जन्म दिवस के हार्दिक बधाई , ईश्वर से प्रार्थना बा राउर दामन हमेशा खुशियों से भरल रहो , कामयाबी राउर गोड़ चूमे इहे शुभकामना बा At 7:47am on October 5, 2011, शशि कुमार सिंह (SHASHI) said… प्रणाम आ जय भोजपुरी\nआ संगे-संगे भोजपुरिया स्वाभिमान सम्मेलन-२ - ०३/१२ २०११ मे आवे के नेवता बाटेप्रोग्राम के बारे मे जान्कारी नीचे बाल दुनो लिंक प दिहल गैईल बा....आशा बा ०३/१२ २०११ के सिवान मे भेट होई................http://www.jaibhojpuri.com/events/4-2011?id=3634233%3AEvent%3A336282&page=-1#last_commenthttp://www.jaibhojpuri.com/forum/topics/2-1ऐहीजा राउर सुझाव आ विचार आमंत्रित बा....................राउर सुझाव आ विचार के बेसब्री से इन्तजार बा .http://www.jaibhojpuri.com/forum/topics/3634233:Topic:338803जय भोजपुरी At 8:47am on October 5, 2010, नबीन भोजपुरिया ( NB ) said… अजय जी प्रणाम आ जय भोजपुरी\nजय भोजपुरी जिया भोजपुरी चला जीरादेई At 12:48am on October 5, 2010, Ashutosh Ranjan said… जनम दिन के बहुत बहुत बधाई आ शुभकामना बा.... At 4:46pm on August 16, 2009, Admin said… अजय जी, जय भोजपुरी डॉट कॉम पर राउर स्वागत बा... No comments yet!


इ कईसन प्रथा – Anjoria\nइ कईसन प्रथा\n‘इ कईसन प्रथा’ के जादू बिहार का बाद अब मुंबईओ में खूब चल निकलल बा. भारी भीड़ जुटत बा एकरा देखे ला आ जेही देखत बा उहे कहत बा कि ढेर दिन बाद लीक से हट के बनल कवनो भोजपुरी फिलिम देखे के मिलल बा. ‘इ कईसन प्रथा’ के नायकपूरा पढ़ीं…


जिला देवरिया – Anjoria\nदेवरिया जिला के गोपालपुर गाँव में 1 मई 2014 के प्रभाकर पांडेय के सुपुत्र चि. प्रभात आ दिवाकर पांडेय के सुपुत्र चि. राज के जनेऊ संस्कार करावल गइल.. एह मौका पर भजन संध्या के आयोजनो भइल रहे जवना में मशहूर लोकगायक राकेश श्रीवास्तव, गायिका अमिता जी आ उनकर सहयोगी लोगपूरा पढ़ीं…


जरुरत बा भोजपुरी प्रचारकन के – टटका खबर\nटटका खबर रोजी-रोजगार\nJan 28, 2018 भोजपुरी प्रचारक\nअगर रउरा अपना माई बोली से लगाव बा आ रउरा एकरा ला कुछ कइल चाहत बानी त टटका खबर पर राउर स्वागत बा. आजुए लॉगिन करीं आ अपना निजी जानकारी का आधार पर (कवनो अखबार, वेबसाइट भा सोशल मीडिया ग्रुप से मिलल जानकारी मान्य ना होखी.) खबर पोस्ट कइल शुरु क दीं. लॉगिन करत घरी आपन जानकारी सही सही भरब काहें कि ओही आधार पर भत्ता के भुगतान कइल जाई. ई काम कनवो हिसाब से नौकरी ना मानल जाई आ राउर हैसियत एगो स्वंयसेवी भोजपुरी प्रचारक के रही. कवनो प्रचारक के बिना पहिले से बतवले हटावे आ ओह जिला से नया प्रचारक चुने के अघिकार संपादक के बा.\nहेडलाइन भा मथैला दस शब्द से अघिका के ना होखे. आ खबर कम से कम 500 शब्द में आ अधिक से अधिक 100 शब्द में लिखल होखे. रोमन में लिखेवालन के प्रतिबन्धित क दीहल जाई आ उ दुबारा कुछ पोस्ट ना कर पइहें. पोस्ट सम्पादक सकरीहें भा छाँट दीहें आ एकरा पर कवनो सवाल ना कइल जा सके.\nचुनाए के आधार\nकम से कम5गो खबर भेज लीहला आ संपादक से प्रकाशन लायक चुना गइला का बादे रउरा के प्रचारक मानल जाई. शुरुआत में एक जिला से एके गो प्रचारक के चुनल जाई. आ ओकरा बादे रउरा के भुगतान करे जोग मानल जाई. चुना गइला का बाद रउरा के फोन आ ईमेल से जानकारी दे दीहल जाई.\nजिला जहँवा से प्रचारक चुनल जइहें –\nसारण, बलिया, भोजपुर, सिवान, गाजीपुर, रोहतास, गोपालगंज, गोरखपुर, कैमूर, पश्चिम चंपारण, देवरिया, पूर्वी चंपारण, बक्सर, मऊ, जौनपुर, महराजगंज, वाराणसी, आजमगढ़, चंदौली, मिर्जापुर, कुशी नगर, संत रविदास नगर, पलामू, गढ़वा, आ सीधि.\nचुना गइल प्रचारकन के भुगतान के आधार नीचे दीहल जा रहल बा.\nमहीना का आखिरी दिन ले प्रकाशित खबर\n20 गो भा ओकरा से कम पर कुछ ना.\n40 गो से अधिका प्रकाशित खबर पर पाँच सौ रुपिया.\n120 गो से अधिका प्रकाशित खबर पर एक हजार रुपिया.\n300 से अधिका प्रकाशित खबर पर दू हजार रुपिया.\n500 से अधिका प्रकाशित खबर पर तीन हजार रुपिया.\n1000 से अधिका प्रकाशित खबर पर पाँच हजार रुपिया.\nसबसे अधिका प्रकाशित खबर वाला के दस प्रतिशत के बोनसो दीहल जाई. एकरा अलावे विज्ञापन आ अउरी बिजनेस जुटावे वाला के पचीस फीसदी कमीशनो दीहल जाई. विज्ञापन भा अउरी बिजनेस जुटावल जरुरी नइखे आ ओकरा ला कवनो लक्ष्य तय नइखे कइल गइल. ई सब रउरा मर्जी पर रही.\nत चलीं शुरु हो जाईं अपना अगल बगल के खबर भेते में.\nखबर का होला –\nजवन बाति केहू लुकावल भा छिपावल चाहे ओकरे के खोज निकालल जाला खबर ला.\nजवन बाति केहू प्रचारित भा जनावल चाहे ओकरा के विज्ञापन मानल जाला.\nखबर में जरुरी तत्व –\nWhat = का खबर बा\nWhere = कहवाँ भइल – जगहा के जानकारी\nWhen = कब भइल – घटना के समय\nHow = कइसे भइल – घटना कवना तरह से भइल\nWhy = काहे भइल – घटना का पाछे के कारण का रहुवे\nWhat is happening thereafter = का हो रहल बा – घटना का बाद ओह बारे में का प्रगति बा.\nसावधानी राखल जरुरी बा कि\nराउर भेजल खबर केहू के चरित्र हनन मत करे, अफवाह मत होखे, केहू का निजी जिनिगी का बारें में मत होखे, काहें कि हमनी का भोजपुरी के सेवा करे आइल बानी मुकदमा लड़े ना.\nअब आईं भाषो पर चरचा कर लीहल जाव.\nभोजपुरी वाचिक भाषा अधिका ह आ एहमें लिखल पढ़ल सीमित बा. हमनी के कोशिश रहे के चाहीं कि –\nभोजपुरी के एगो मानक रूप भा शैली रहे हमनी के प्रकाशन के. एहसे – ने, भी – एह दू शब्दन के इस्तेमाल ना होखे,\nसंयुक्ताक्षर के इस्तेमाल कम से कम होखे.\nजबरदस्ती कवनो शब्द के तूड़ताड़ के भोजपुरियावल मत जाय. शब्द के शब्दे रहे दीहल जाव सबद नइखे करे के. देश, भाषा जइसन शब्दन के देस भा भासा लीखल जरुरी नइखे. हँ स्टेशन का जगहा टीसन लिखाव त बढ़िया रही.\nसंपादक के पूरा अधिकार रही कि रउरा सामग्री में अपना हिसाब से सुधार क सकीहें, भा सीधे नकार सकीहें. एह पर कवनो बहस के गुंजाइश ना होखी. गँवे गँवे रउरो जान जाएब कि का आ कइसे लिखे के बा.


हँसी के तड़का में वीआईपी के धमाल – Anjoria\nमार्च 12, 2011 महुआ टीवी, हँसी के तड़का\nमहुआ टीवी के हँसे हँसावे वाला शो “हँसी के तड़का” में आजु का एपिसोड में शो के एंकर सुनील सावरा “दबंग” स्टाइल में होखीहन. उर्वशी चौधरी मौजूद लोगन के शो के जानकारी दीहें.\nलाफ्टर चैंपियन वीआईपी एह एपिसोड के खास मेहमान जज बाड़न. ऊ दोसरा के नकल उतारल, मिमिक्री करत, मंच पर अइहें आ पूरा शो में आपन धमाल मचइहें. शो के प्रतिभागी एक एक करके आपन कमाल देखइहें. रणबीर भोजपुरी निर्दैशक बन के अइहें. सुमन नारी मोर्चा लीडर का रुप में देखइहें कि द्रोपदी पाण्डव भाईयन से कइसे तलाक माँगत बाड़ी. बल्लू कालिया का रुप में भीख माँगत आई काहे कि ओकर सरदार बिहार के कवनो मंत्री के लूटे गइल रहे जहाँ उहे किडनैप हो गइल आ ओकर फिरीती देबे खातिर कालिया भीख माँगत बा. पारितोष लक्ष्मण बन के, खरबंदा बच्चा बन के, त संजय गायकवाड ओह स्कूल के कहानी सुनइहें जहाँ हर बात गाना गा के कइल जाला. अंत में वीआईपी परफार्म करीहें आ बतइहें कि बचपन में फिल्म स्टार लो ग कइसे रोवत होखी.\nहँसी के तड़का धारावाहिक शो के प्रसारण महुआ टीवी पर हर शुक आ शनिचत के रात नौ बजे से होखल करी.


मार्शल दीप - विकिपीडिया\nनिर्देशांक: 9°N 168°E / 9°N 168°E / 9; 168\nरिपब्लिक ऑफ़ मार्शल आइलैंड्स\n181.43 किमी2 (70.05 वर्ग मील) (189th)\n53,066 (यूनाइटेड नेशंस) (203वाँ)\n293.0/किमी2 (758.9/वर्ग मील) (28th)\n$115 मिलियन (220th)\nमार्शल दीप (अंगरेजी: Marshall Islands) चाहे आधिकारिक रूप से रिपब्लिक ऑफ़ मार्शल आइलैंड्स एगो दीपीय देस आ अमेरिका के एसोसियेट स्टेट बा जे प्रशांत महासागर में, इंटरनेशनल डेट लाइन के कुछ पच्छिम ओर, माइक्रोनेशिया के हिस्सा के रूप में स्थित बा। एह में कई गो दीप शामिल बाड़ें। ई सगरी दीप मूंगा से बनल दीप हवें आ 2011 के जनगणना के हिसाब से इहाँ के कुल जनसंख्या 53,158 रहल।\nमाइक्रोनेशिया के दीप सभ, दूसरी सहस्राब्दी ईसा पूर्व के समय से आबाद हवें। योरोपियन लोग द्वारा एह दीप सभ के खोज सोरहवीं सदी में कइल गइल। फर्डिनेंड मैगलेन एह दीप सभ के सभसे पहिले खोजले रहलें जे पुर्तगाली रहलें बाकी जतरा में स्पेन के ओर से रहलें। एह दीप सभ के नाँव ब्रिटिश खोजी जॉन मार्शल के नाँव पर रखल गइल हवे। यूरोपियन उपनिवेश सभ के समय में ई दीप स्पेन के कब्ज़ा में रहलें। ओह समय ई स्पेनी ईस्ट इंडीज के हिस्सा रहलें। बाद में, दूसरा बिस्व जुद्ध के बाद इहाँ अमेरिका के कंट्रोल अस्थापित भइल।\n1982 में ई आजाद हो के, राष्ट्रपति सिस्टम वाला संप्रभु राज्य बनल जे अमेरिका के साथे स्वतंत्र एसोसियेट के रूप में जुड़ल बा। 1991 में एकरा के युनाइटेड नेशंस के सदस्यता मिल गइल।\nइहाँ मार्शेलीज भाषा आ अंगरेजी के आधिकारिक भाषा के दर्जा बा आ जादेतर निवासी लोग मूल मार्शेली बंस के हवे हालाँकि, कुछ जनसंख्या अमेरिकन, चीनी आ फिलिपाइन मूल के लोगन के भी बा। माजुरो इहाँ के राजधानी आ सभसे बड़ शहर बाटे।\n↑ The largest cities in Marshall Islands, ranked by population Archived September 3, 2011,वेबैक मशीन पर .. population.mongabay.com. Retrieved May 25, 2012.\n↑ "Republic of the Marshall Islands 2011 Census Report" (PDF). Prism.spc.int. पहुँचतिथी August 22, 2017.\n"https://bh.wikipedia.org/w/index.php?title=मार्शल_दीप&oldid=646983" से लिहल गइल\nएह पन्ना पर आखिरी बेर संपादन 15 दिसंबर 2018 के 05:52 बजे भइल रहल।


दलित सम्मान के लड़ाई ह रणभूमि – Anjoria\nOct 5, 2010 निरहुआ, रणभूमि\nअबही ले भोजपुरी सिनेमा में बड़के जातियन के जिनिगी पर केन्द्रित फिल्मन के निर्माण होत आइल बा बाकिर अब पहिला बेर समाज के दलित वर्ग के जिनिगी पर केन्द्रित भोजपुरी फिल्म रणभूमि के निर्माण कइल गइल बा. दलित सम्मान के लड़ाई लड़े जा रहल बा रणभूमि.\nफिल्म के नायक बुटन माँझी एगो पढ़ल लिखल ग्रेजुएट मास्टर आ दलित युवक ह. ओकर भूमिका के जीवन्त बनावे के बहुते बढ़िया कोशिश कइले बाड़न दिनेशलाल यादव निरहुआ.\nOne thought on “दलित सम्मान के लड़ाई ह रणभूमि”\nmai nirahuwa se kahna chahunga ki ranbhumi me apne manoj tiwari jaisan hiro ke sath kyo kam kar rahe hai aur o v dalit ki bhumika me……..aap yadav ke nam pe kalank ho ……….aab aap mere fan nahi rahe aur sayed kisi ke v\nLeaveaReply to Manjesh Yadav\tCancel reply


ब्रजभूषण मिश्र आ उनकर रचना संसार – भोजपुरी साहित्य सरिता\nब्रजभूषण मिश्र कवि, निबंधकार, संपादक, समीक्षक आ संगठनकर्ता होखे का पहिले साफ मन-मिजाज आ दिल-दिमाग के सोगहग मनई हउवें। साफ मन-मिजाज के मनई मतलब सभकरा हित आ चित के खेयाल राखेवाला। घरियो छन जे इनका से बोल बतिआ लेलस ओकरो के पीठ पीछे कहत सुनले बानी – ए जी, एह जुग-जबाना में मिसिर जिउवा अइसन सहज मनई मिलल मुश्किल बा। एकदम से ‘बारह भीतर एक समाना’। गोसाईं जी का सबदन में – सुरसरि सम सभकर हित होई। एही गुन-धरम वाला के बावा जी कहल जाला। इसे सब गुन-धरम त इनका लिखनी, पढ़नी, करनी आ कथनी में फरके से झलझल फरछिन झलकेला। बाकिर ओहू के परखे खातिर आँखि चाहीं। आँखि मतलब लोचन। आ लोचन जब विस्तार में आकार लेके के बिना लाग-लपेट के साफगोई से आपन बात राखी त ऊ हो जाई आलोचन। अइसने आलोचना वाला आलोचक के आचार्य लोग तत्त्वानिभिनिवेशी कहके इज्जत देले बा। जे कवि के, कवि का कार्य के, कवि आ काव्य के परिवेश आ प्रसंग के तह में अमाके आ खूब नाप तउल के संतुलित, सार्थक भाव-विचार के बोध करावे। जे हंस मतिन दूध के दूध आ पानी के पानी क देवे। आ ना त मत्सरी आ मुंहदेखी डेर्अछरी लोग के कमी थोड़े बा।\nसंस्कृत के मान्य आलोचक राजशेखर कवियो लोग के विषय के हिसाब से तीन गो भेद बतवले बाड़न – शास्त्र कवि, काव्य कवि आ उभय कवि। उभय कवि मतलब जे काव्य, शास्त्र आ देस – समाज के संस्कार, बेवहार अउर बेयापार सब में पारंगत होखे। खाली काव्य भा शास्त्र कवि के मित कवि मतलब आम कवि कहल बा उहंवे उभय कवि के महनीय मतलब खास कवि कहके मान देहल बा। जे भीतर से संवेदनशील ना होई। जे जन सरोकार के धनी ना होई। जेकरा भीतर समय आ समाज में घटत उनइस-बीस घटनन के देख-जान के बेचइनी – छटपटाहट ना पैदा होत होई अउर जेकर भाव-विचार आ संवेदना सहजे काव्यशास्त्रीय ढांचा में ना ढ़ल जात होई ऊ मिसिर जी जइसन उभय महनीय कवि होइए ना सके।\nसन् १९८२ ई. में ‘ भोजपुरी परिवार, पतरातू (हजारीबाग)’ से ” दू रंग ” नांव के एगो कविता संग्रह छपल रहे। जवना में मिसिर जी के अठारह गो कविता छपल रहे। जवना में फुटकर कविता के रूप में कुछ गीत, गजल, मुक्तक आ छंद मुक्त के रचना छपल रहे। जवना के पढ़े से ई महसूस भइल कि मिसिर जी जन सरोकार के मोल-महातम देवे वाला संवेदनशील कवि बाड़न। देस-समाज में घटल कवनो मानवीय मूल्य विरोधी घटना इनका भीतर बेचइनी बढ़ा देला आ ई उबिआके उलाहना देवे लागेलन। मिसिर जी अपना ‘आपन कथ ‘ में खुदे लिखले बाड़न – ‘ कबहूँ कुछ उनइस- बीस लउकेले, एगो छटपटाहट होले आ एगो रचना शब्दबद्ध हो जाले। अपना भावना के स्पष्ट करेला प्रयास करिले। आपन बात सीधे, स्पष्ट आ बेलाग कहिले। कुछ लोग रचना मानेले, कुछ लोग बकवास।” मिसिर जी के कविता होखे, निबंध होखे, समीक्षा होखे भा संवाद-संपादकीय होखे – एही साफगाई पर पाठक लट्टू हो जालन।\n” दू रंग ” कविता संग्रह के बाद सन् १९९० ई. में मिसिर जी के एकतीस गजलन के संग्रह ” अचके कहा गइल ” नांव से ‘कबीर भोजपुरी पुस्तकालय, साहेबगंज, मुजफ्फरपुर प्रकाशन’ से छप के सुधी पाठक लोग के हाथ पड़ल। एह गजल संग्रह के समीक्षा भगवती प्रसाद द्विवेदी जी लिखलें जवन भोजपुरी सम्मेलन पत्रिका में छपल तब एह संग्रह के प्रति भोजपुरी साहित्य साधक आ समीक्षक लोग के उत्सुकता बढ़ल। भोजपुरी के मंजल-सधल गजलगो स्व. जगन्नाथ जी ‘ सवाद लीं संवाद दीं ‘ आ नीतीश्वर शर्मा ‘ नीरज ‘ ” शायद यहाँ है तूं ” शीर्षक से एह संग्रह के बरिआर भूमिका तइयार कइल लोग अउर चूकि मिसिर जी के गजल ‘अचके कहा गइल’ रहे एह से ऊ आपध बात लिखत लिखलें कि अब एह में ‘ हम का कहीं ‘। पाठके लोग पढ़ो आ जगन्नाथ जी के मोताबिक सवाद लेवो आ संवाद देवो। एह संग्रह के एक-दू गजल के छोड़ के हर गजल बहर-वजन आ भाव- भाषाशैली के दिसाईं असरदार बा। कहीं समुझाव ता त कहीं गुदगुदाव ता। कहीं गभिआव ता त कहीं बंद दिमाग का ताला के चभिआव ता। छोट बहर में बड़ बात कहे के हुनर मिसिर जी से लीं। रउरा के बोधे के ना पड़ी आ रउरा दिमाग का शोधे के ना पड़ी। बात सीधे हिया में उतरी आ जिया जी उठी। बानगी लीं-\n” सगरो बाह बाह हो गइल\nबेटा बादशाह हो गइल\nपंच भइल घर के सवांग\nमाफ हर गुनाह हो गइल। ”\nजइसे ‘हनुमान बाहुक’ लिखके तुलसीदास जी का कलजुग से छुटकारा मिलल रहे। जइसे ‘सूर्यशतक’ लिखके मयूरभट्ट के कुष्ट रोग से मुक्ति मिलल रहे। जइसे ‘रघुवंशम्’ लिखके कालिदास सिव- पार्वती का कोप से उगरिन भइल रहस आ जइसे ‘अपूर्व रामायन’ लिखके महेन्दर मिसिर जेल का यातना से मुक्त भइल रहस ओइसहीं ब्रजभूषणो मिसिर ‘महावीर जी सदा सहाय ‘ खंडकाव्य लिखके बहुते बड़ मानसिक आ दैहिक यातना से छुटकारा पवले रहलें। सन् २००१ में समीक्षा प्रकाशन से छपल एह महत्त्वपूर्ण खंडकाव्य में आपन अनुभूति साझा करत मिसिर जी साफ लिखलें कि –\n“कतना कहीं कथा हनुमत के\nकहला से त नाहिं ओराय\nना त ओतना कागज बड़ुए\nना लूर हमरा लिखल जाए\nनिश्छल मन से जबे पुकारब\nजै बजरंग बली गोहराय\nजब जब कवनो भीड़ पड़ेला\nमहावीर जी सदा सहाय।।”\nई साफ हृदय का मनई के स्वाभाविक विश्वास ह। जवना के असर से अंजान होलन घुरचिआह मन के मनई।\nसन् १९१५ ई. में मिसिर जी के फुटकर कवितन के बरिआर संग्रह ” खरकत जमीन बजरत आसमान ” वनांचल प्रकाशन, बोकारो से छपल। किताब के नांवे बताव ता कि आज आदमियत से कटला के चलते आदमी का पांव का नीचे के जमीन खरकत जा रहल बा आ प्रकृति के प्रकोप देखीं कि ऊपर आसमान से आफत-बिपत के बज्रपात हो रहल बा। अइसन अवस्था में भ्रम ब्रह्म हो गइल बा आ ब्रह्म लोग का भ्रम लाग रहल बा। शब्द ब्रह्म ह आ अर्थ ओकर शक्ति। बाकिर एकर बोध साधक का होला। तीन-पाँच के फेरा में पड़ेवाला जोगाड़ी मनई के ना हो सके। अइसन अवस्था के पहुँच गइल बा आदमी कि मिसिर जी का सबदन में –\n” शब्द पकड़ में नइखे आवत/ अगर पकड़ात बा त अर्थ धनक जाता।/ मन के भाव दुनियावी प्रपंच से घबड़ा के भाग जात बा/ शब्द के अर्थ कइसे दीं? शब्द डायरी तक आवत आवत राख हो जात बा/ आ कविता उड़ियाए लागत बिया/ कहाँ बांचल बा शब्द/ जवन खोल सके अर्थ।”\nआज आदमी के ढ़ोगी-प्रपंची बेवहार-ब्यापार के चलते शब्द आपन अर्थ खो चुकल बा भा संकुचित हो चुकल बा भा उलट चुकल बा। हर ओर अराजकता के माहौल बनत जा रहल बा। शब्द निष्प्रभावी हो चलल बा।\nब्रजभूषण जी के भोजपुरी कविता के जै गो आपन मौलिक किताब छपल बा ओह से अधिका त कई आउर संपादक लोग का संपादन में छपल ‘भोजपुरी काव्य संकलन’ सब में ससम्मान जगह पवले बा। सन् १९८८ ई. में जब बिहार विश्वविद्यालय, मुजफ्फरपुर में भोजपुरी के स्नातक प्रतिष्ठा स्तरीय पाठ्यक्रम खातिर डॉ. रिपुसूदन प्रसाद श्रीवास्तव के सम्पादन में ” आगे आगे ” नांव में मुक्त छन्द के युगबोधी कवितन के संग्रह के प्रकाशन भइल त डॉ. जितराम पाठक, रिपुसूदन प्र. श्रीवास्तव, माहेश्वर तिवारी, परमेश्वर दूबे शाहाबादी, सतीश जी, प्रभुनाथ सिंह, हरि किशोर पाण्डेय, बसंत कुमार, आनंद संधिदूत आदि जइसन तपल-तपावल कविलोग का संगे मिसिरो जी के चार गो मुक्त छन्द के युगबोधी कविता – ‘शक्ति शब्दन के, हम दहात रह जात बानी, चान उगला पर आ बिहान होत रहे ‘ के जगह मिलल। एस संकलन के संपादक मिसिर जी के भोजपुरी के चेतनगर धारा के कवि मनले बाड़न। अइसहीं सूर्यदेव पाठक पराग के सम्पादन में सन् १९९३ ई. में २०५ समकालीन कवियन के प्रतिनिधि संकलन ” काव्या ” साहित्य कला मंच, भिट्ठी, गोरयाकोठी (सिवान) से प्रकाशित भइल रहे जवना में इनकर ‘ मौसम बउराइल बा ‘ छपल रहे। कवि लोग के सूची में स्थान बीसवां रहे। पारिवारिक, सामाजिक आ सांस्कृतिक मौसम के मिजाज के माप देखल जाव मिसिर जी का छन्द में –\n‘ धू धू जरे सगरो गाँव घर भइल मसान।\nएक दुअरा, ओह अंगना अखरेरे जाए प्रान।।\nचउपाली कउड़ा पर जिनगी बोझाइल बा।\nपगलाइल पछेया आ मौसम बउराइल बा।।\nआज हमरा रउरा आ हर अँखिगर का एह बात के आभास बा कि पच्छिम के पछेया परिवार आ समाज का मौसम के तापमान केतना बढ़ा देले बा।\nसन् १९९५ ई. में पाती प्रकाशन, बलिया (उत्तर प्रदेश) से मधुर नज्मी आ डॉ. अशोक द्विवेदी जी के साझ संपादन में प्रकाशित ‘ समकालिन भोजपुरी गजल ‘ में मिसिर जी के गजल छपल रहे जवना के एगो शेर देखीं। हांड़ी के एगो भात से पकला आ अधपकला के बोध रउरो हो जाई –\n‘ अब त पतझड़ के अंत आइल बा।\nसोर सुनलीं ह बसन्त आइल बा।।\n——– —— ——- ———\nलाज सेमर के बना दिहलस लाल\nकवन परदेसी कन्त आइल बा।।’\n‘बी. आर. ए. बिहार विश्वविद्यालय भोजपुरी पद्य संग्रह’ के दूसरका संस्करण सन् २००१ ई. में छपल ओकरा में मिसिर जी के दूगो रचना ‘कविता’\nआ ‘ मछरी ‘ संकलित बा। एह संकलन में बतावल बा कि मिसिर जी के जनम मुजफ्फरपुर जिला का साहेबगंज थाना के धर्मपुर में २२ दिसम्बर, १९५४ ई. में भइल। बी. एस-सी., एम. ए. ( हिन्दी) आ पी-एच. डी. क के भोजपुरी के सर्जनात्मक आ संगठनात्मक साहित्यिक काम में लागल बाड़न। अखिल भारतीय भोजपुरी साहित्य सम्मेलन के महामंत्री रह चुकल बानी आदि।\nदिनेश्वर प्रसाद सिंह ‘ दिनेश ‘ के सम्पादन में जमशेदपुर भोजपुरी साहित्य परिषद् प्रकाशन से सन् २०१५ ई. में भोजपुरी के श्रृगांर गीतन के संकलन छपल जवना में मिसिर जी के गीत ‘गीत मन गावे लागल ‘ के आखिरी छन्द\n‘ न लागल पता कुछ, उनका संग\nसमय कुछ अइसे बीतल\nखुसी से हारल, लागे जीत\nनया धुन आवे लागल !\nछेड़ल भीतर ऊ नव संगीत\nगीत मन भावे लागल ! ‘\nबरबस ध्यान खींच लिहल। अइसहीं डॉ. पशुपति कुमार ‘ विप्लव ‘ आ रमेश चन्द्र झा कृष्णधारी संपादित काव्य संग्रह ” घाटी की आवाज ” में मिसिर जी के हिन्दी-भोजपुरी के आठ गो स्तरीय कविता, गीत आ गजल छपल रहे। जवना में ‘ गांव के याद ‘ कविता का दू पांती में रउरो गंवई गमक के आनंद लीं –\n‘ लागत सुहावन टुन टुन बैलन के जोड़ी\nलदले अनाज पीठ साहू के घोड़ी\nगइया रँभाले बछवा पियावेला\nगाँव याद आवेला। ‘\nअइसहीं पाण्डेय कपिल के संपादन में छपल भोजपुरी के चुनिंदा हाइकू के संग्रह होखे भा उनके सम्पादन में प्रकाशित भोजपुरी के सात सौ दोहन के संग्रह ‘ भोजपुरी सतसई ‘ में छपल मिसिर जी के दोहन में गाँव के बदहाली, राजनीतिक प्रपंच, सामाजिक विद्रूपता वगैरह के अजगूत तस्वीर देख सकिले। एगो बानगी देखीं –\n‘ जात पात के घात में गाँव भइल बदहाल।\nगाँव रह के ना मिली सुबहित रोटी दाल।।’\nआजादी मिलला के बाद नेहरू सरकार द्वारा राष्ट्रपिता महात्मा गांधी के ग्राम स्वराज आ हिन्द स्वराज का सिद्धांत आ योजना के टोकरी में फेंकला के दंश आजो गाँव झेल रहल बा। मिसिर जी के ई दोहा एही बात के बयान दे रहल बा।\nभोजपुरी के लगभग डेढ़ सौ गजलन के संग्रह ‘ समय के राग ‘ जगन्नाथ जी आ भगवती प्र. द्विवेदी जी के सम्पादन में छपत रहे त मिसिर जी से दस गो गजल माँग के ओकरा में ससम्मान छापल गइल रहे। भोजपुरी आ हिन्दी का पत्र-पत्रिकन के नांव गिनावे लागीं त बहुत लमहर सूची बनावे के पड़ी जवना में मिसिर जी के गीत, गजल, हाइकू, दोहा, छन्द मुक्त के कविता छपत आइल बा।\nजनवरी-फरवरी,सन् २००० ई. के साहित्य अकादमी, नई दिल्ली के अंगरेजी संस्करण में साभार -‘ पाती ‘ पत्रिका से मिसिर जी के दू गो कविता के अंगरेजी अनुवाद ‘ The Poem ‘ आ ‘ Word and Meaning ‘ छपल रहे। अंगरेजी अनुवादक लहरें उदय नारायण सिंह ‘नचिकेता’। ‘ The poem ‘ के कुछ पांती प्रस्तुत बा –\n‘ I am looking for poetry !\nAnd I have dressed up well\nWithashirt of the latest design\nAs I sit inanew house. ‘\nब्रजभूषण जी के भोजपुरी पद्य साहित्य के भंडार जेतना बड़ बा ओकरा से इचको कम गद्य साहित्य के आढ़त नइखे। खास करके विषयनिष्ठ निबंध, जीवनी, आलोचनात्मक निबंध, पुस्तक समीक्षा, पुस्तक भूमिका, भोजपुरी साहित्य के ऐतिहासिक स्वरूप संबंधी छात्र आ शोधार्थी लोग ला उपयोगी अध्ययन सामग्री आदि केहू साहित्य साधक आ सेवक खातिर प्रेरक हो सकता।\nसाँच पूछीं त ब्रजभूषण जी के गद्य लेखन उनका पद्य लेखन पर भारी पड़ेला। मंच से काव्य पाठ करे का चलते लोग इनका कवि से ज्यादे परिचित बा। बाकिर जे भोजपुरी साहित्य के पाठक जमात बा ऊ इनका गद्यकार से ज्यादे जुड़ल बा। ई बी. एस-सी. के बाद हिन्दी से बी. ए. कइलें। फेर अपना बिजली विभाग का नोकरी-चाकरी में लाग गइलें। ओही दरम्यान ई उहां के ‘भोजपुरी परिवार, पतरातू ‘ संस्था से जुड़लन। भीतर साहित्यिक प्रतिभा कुलांच मारते रहे। अइसे त ई आपन पहिल कविता देस के पहिला प्रधानमंत्री पं. जवाहरलाल नेहरू जी पर लिखले रहलें। उहो हिन्दी में। बाकिर पतरातू के भोजपुरी परिवार संस्था आ ओकर कर्ताधर्ता लोग से मिलला-जुलला के बाद इनका भीतर मातृभाषाई अस्मिताबोध प्रबल आ प्रखर होके उफान लिहलस। सभका संगे मिलके कई गो राष्ट्रीय स्तर के भोजपुरी कार्यक्रम करावल शुरू कइलें। एक से बढ़के एक नामचीन धाकड़ कवि-साहित्यकार लोग के नेवतलें, सुनलें आ सम्मान कइलें। सन् 1982 ई. से भोजपुरी परिवार के विपिन बिहारी चौधरी आ अनिरूद्ध दूबे जी का संगे मिलके ‘भोजपुरी परिवार पत्रिका’ के संपादन आ प्रकाशन शुरू कइलें। ओकरा बाद जब इनकर बदली कांटी थर्मल पावर, मुजफ्फरपुर मे हो गइल त इहंवा के साहित्यकार लोग के मंडली से जुड़ के भोजपुरी के सेवा में लाग गइलें। सन् 1987 ई. से इनका संपादन में ‘कोइल’ पत्रिका के प्रकाशन होखे लागल। जवना में हमहूं लगातार छपीं।ओही ‘कोइल’ में छपल कविता पढ़के पं. गणेश चौबे जी हमरा के बरमहल पोस्टकार्ड लिख के प्रोत्साहित करीं आ आशीर्वाद दीं। जवना के फल बा कि आज हमरो टुकदम टुकदम लेखनी चल ता। लगभग चालीस अंक ‘कोइल’ निकल के भोजपुरी साहित्य के भंडारे ना भरल, बल्कि हमरा अइसन केतने नवही के भोजपुरी लेखन आ आंदोलन से जोड़ल। आजुओ सिसवां खरार, पूर्वी चम्पारन के नवकी उत्साही कवि, कहानीकार आ संगठन-आयोजन कर्ता स्व. रवीन्द्र रवि आ बुजुर्ग शिक्षक स्व देवनाथ सिंह जी ना भुलास। मिसिर जी मुजफ्फरपुर में ‘सेवाती’ नांव के एगो भोजपुरी सेवी संस्थो के गठन कइले रहीं। जवना से ‘आगे आगे’ भोजपुरी के छंदमुक्त युगबोधी कवितन के संग्रह छपल रहे। मुजफ्फरपुर में डॉ. प्रभुनाथ सिंह, डॉ. रिपुसूदन श्रीवास्तव, सतीश्वर सहाय वर्मा सतीश, कुमार विरल आदि लोग भोजपुरी भाषा-साहित्य के बढंती में लागल विभूति रहे लोग। एह सबलोग के बीच मिसिर जी सेतु के भूमिका में रहीं। आज भलहीं गीतकार डॉ. कुमार विरल के भोजपुरी फिल्मी दुनिया के ओर रूझान बा। बाकिर आजुवो दूनों मितराम बैरिया, मुजफ्फरपुर के पूर्वी मोहल्ला आदर्श ग्राम में अगले -बगल रहेला लोग। एही मोहल्ला में माहटरी से अवकाश लेला के बाद कविवर अनिरुद्ध जी अपना बेटा के आवास पर रहत रहीं। जहां हमनी के बरमहल मजलिस जमे। आज अनिरुद्ध जी नइखीं। उनका के हमनी भोजपुरी विभाग से सम्मानित कइनीं। उनका दू दू भोजपुरी कविता-गीत संग्रह के लोकार्पण करववनी। गाजियाबाद, उत्तर प्रदेश के भोजपुरी पत्रिका ‘भोजपुरी साहित्य सरिता’ के अनिरुद्ध विशेषांक ब्रजभूषण जी आ हमरा अतिथि संपादक का संपादकत्व में निकलल। एकरा अलावे भोर, रचनात्मक बातचीत, भोजपुरी मंथन के सम्पादन का संगे-संगे आउर कई पत्रिकन के संपादक मंडल में रहके सब के सही मार्गदर्शन कइल जा रहल बा। नमूना के रूप में हम ‘कोइल’ के एगो संपादकीय के कुछ हिस्सा पढ़वावे के चाहत बानी जवना से मिसिर जी के भाव आ भाषा शैली के बोध हो सकेला –\nमोजराइल आम, फुलाइल सहिजन, फूले लदाइल सेमर, कोंचिआइल महुआ के गन्ध लेके सनसनाइल बसंती बेआर देह छू छू के गुदरावे लागल। आ गनगना गइल मन। तब साँचे नू बसंत आ गइल।\nब्रजभूषण जी राँची विश्वविद्यालय से हिन्दी से एम. ए. आ पी-एच. डी.कइलीं। शोध के विषय रहे – ‘भोजपुरी प्रबंधकाव्य वस्तु आ शिल्प’। इनकर शोधकार्य आ शोधप्रबंध एतना ना पसन्द पड़ल कि परीक्षक विश्वविद्यालय के फीस बाज गइलन बाकिर इनकर शोधप्रबंध विश्वविद्यालय के ना लवटवलन। बाह्य परीक्षक रहलें हिन्दी-भोजपुरी के स्थापित साहित्यकार, व्यंग्यकार , निबंधकार, नाटकार आ हास्यावतार प्रोफेसर डॉ. रामेश्वर सिंह काश्यप जी। मौखिकी त अभूतपूर्व भइबे कइल। राँची में एगो बहुत बड़ साहित्यिक जलसा हो गइल रहे। एह शोधकार्य के दरम्यान मिसिर जी का माथे अध्ययन आ अनुसंधान के भूत सवार भइल ऊ आजो इनका के पछेटले रहेला। इनकर हर निबंध, पुस्तक समीक्षा , पुस्तकीय भूमिका में उहे समोलोचनात्मक छौंक आइए जाला। तब से लेके अब तक ई भोजपुरी भाषा, साहित्य, लोकसाहित्य, लोकसंस्कृति, आलोचना, भोजपुरी काव्य साहित्य के इतिहास आदि केतने काम कइलें आ छपइलें। सब में इनका गंहीर अध्ययन आ अनुसंधान के प्रमाण मौजूद मिलेला। चाहे इन्द्रिरा गांधी राष्ट्रीय मुक्त विश्वविद्यालय, नई दिल्ली होखे, चाहे पटना के नालंदा खुला विश्वविद्यालय होखे, बिहार सरकार के राज्य शिक्षा शोध एवं प्रक्षिक्षण परिषद् होखे चाहे आउर कवनो शैक्षिक संस्थान के आउर अध्ययन सामग्री के लेखन कार्य। एह हालत में मिसिर जी के लेखन बिना कवनो भेदभाव के मणिदीप जइसन हर अवस्था में चमकत दमकत रहेला।\nकुछ साल पहिले छपल पुस्तक विपिन बिहारी चौधरी के माटी के गीत ,गोरख मस्ताना के जिनगी पहाड़ हो गइल , हरीन्द्र हिमकर के रमबोला के दूसरका संस्करण, रविकेश मिश्र के गंगा तरंगिनी ,गुलरेज शहजाद के चम्पारन सत्याग्रह गाथा वगैरह के भूमिका एक ओर पोथी पर आशीष के अच्छत छीट ता त दोसरा ओर इनकर आलोचक राहो बताव ता। दरअसल मिसिर जी साहित्यामृत के पान करे वाला सज्जन हउवन। जे एह घोर उपयोगितावादी दौर में अपना लेखनी से मातृभाषा आ साहित्य के उपयोगिता से मानव आ मानवीयता के परिचित करावे बदे जुझत रहेलन। इनका के पढ़ला के बाद आ इनका से मिलला के बाद हमरा ध्वन्यालोक के आचार्य आनंदवर्धन आ उनकर ऊ श्लोक मन पड़ जाला। जवना में ऊ कहले बाड़न कि एह असार दुखभरल संसार रूपी गाछ में दूइए गो मीठ-मधुर फल लागल बा – पहिला – काव्यामृत के रसास्वादन आ दूसरका – सज्जन के संगति –\nसंसार- विषवृक्षस्य द्वे एव मधुरे फले ।\nकाव्यामृतरसास्वाद संगम सज्जनै सह।।\nबाकिर आलोचना के समय मिसिर जी बड़ी बारीकी से आलोचना धरम के पालन करेलन। इनका आलोचना का आन्ही-पानी में मणिदीप मतिन स्तरीय साहित्य त आउर दमक-चमक उठेला बाकिर विज्ञापनी सामान्य दीप फदफदाए-बुताए लागेला। एह सबके बावजूद इनकर आखिरी उद्देश्य आगे का लेखन ला ताकीद कइल होला।\nबनल २००८ ई. में भोजपुरी आलोचना के एगो मजबूत जमीन तइयार करवाला इनकर पुस्तक ‘कसउटी पर भोजपुरी कविता’ किताब पब्लिकेशन, मुजफ्फरपुर से छपल । जवना में कई भोजपुरी पुस्तकन के भूमिका, समीक्षा आ कुछ मौलिक आलोचनात्मक आलेख छपके सुधी पाठक लोग का आगू आइल। जवना के समीक्षा कई स्तरीय पत्र-पत्रिकन में छपल। पुस्तक समीक्षा, साहित्यालोचना आदि के लेके हमार जवन समझ बनल बा ऊ एग पुस्तक के पढ़के आउर पोढ़ हो गइल।\nभारतीय वाङ्मय में पहिले कविते रचे के चलन चलल। फेर कवि लोग अपना कवितन के जमीन, संदर्भ आ भाव जनावे खातिर ओकरा बारे में आपन विचार राखल शुरू कइल। जवना से ओह काव्य-रचना के बारे में सुननिहार-पढ़निहार के समुझ बनत गइल। समय सरकल आ ओह रचनन के भाव-बात समुझे-समुझावे आ कविता रचे का परम्परा के आगे बढ़ावे खातिर ओकरे ढ़ंग-ढ़ांचा मतलब स्वरूप-सामग्री के अनुरूप नियम-सिद्धांत आ प्रतिमान गढ़ात गइल। जवना सब के संगिरहा क के काव्यशास्त्रीय पोथी के रूप दिआइल। फेर ओही सब नियम-सिद्धांत के कसउटी मानके बाद के रचाइल काव्यन के जांचे-परखे आ मूल्यांकन करेके चलन बढ़ल। जवना से साहित्यिक जगत में आलोचना समालोचना, समीक्षा आ प्रत्यालोचना के विकास भइल। एह तरह से आलोचना, समालोचना, समीक्षा आ प्रत्यालोचना के विकास काव्य-रचना के काव्यशास्त्रीय नियम-सिद्धांत का कसउटी पर परखे-जांचे के प्रक्रिया के रूप में भइल। एह से कहर जा केला कि आलोचना काव्य के शास्त्र ना होके काव्य-रचना के ऊ जीवन है जीवन बार बार गढ़ाला आ जाना के तय नियम- सिद्धांत के कसउटी पर जांचे-परखे आ मूल्यांकन करेंगे काम होला। बाकिर जब जब कवनो नया रचना ओह काव्यशास्त्रीय सिद्धांतन के घेरा-डंड़ेरा के तूड़े के चुनौती देने वाघेला तब ओकरा बोध-व्याख्या आ आलोचना-मूल्यांकन खातिर नया प्रतिमान के खोज-शोध संधान होखे लागेला। नया काव्यशास्त्र सिरजाला।\nभोजपुरी भाषा में साहित्य सिरजे के परम्परा सतवे सदी में बानभट के दूगो भोजपुरिया पीरो गांव के मित्रों इंसान चन्द आ बेनीभारत ( बेनी कवि) शुरू कर लेवे रहलें। जेकर चर्चा बानभट का हर्षचरित आ आचार्य रामचंद्र शुक्ल जी का हिन्दी साहित्य का इतिहास में दर्ज बा। किसे भगवान बुद्ध आपन उपदेस अपना मातृभाषा भोजपुरी में ही देत रहस। जलना में आगे चलके अलग-अलग इलाका के अनुयायी लोग अपना भाषा के शब्द मिला-मेराके संस्कृत आदि भाषा के दार्शनिक पारिभाषिक शब्द के भोजपुरिया भाषिक रूप में डाल के पाली नाम दिहल। फेर उनका बाद उनका नाम पर चलल बौद्ध सम्प्रदाय के मुख्य सहजयान, महायान आ बज्रयान कूंड़ी के सिद्ध आचार्य सरहपा, शबरपा, कन्हपा, भुसुकपा, डोम्भिपा, कुकुरिपा आदि आपन उपदेस आ तंत्र-मंत्र-मुद्रा, अनुभवजन्य दर्शन आ अध्यात्म के लोक प्रचार खातिर एही भाषा के प्रयोग कइल। नाथ सम्प्रदाय के चौरंगीनाथ, गोरखनाथ, जालंधरनाथ, भरथरी, गोपीचंद आदि आ निरगुन भक्ति कूंड़ी के कबीर धर्मदास, रविदास, दादू, दरिया, पलटू, धरनी, शिवनारायण, किना, भिनक, भीखम, टेकमन, आदि सगुन सम्प्रदाय के तुलसी, शंकर, रूपकला, रामाजी, लक्ष्मी सखी, कामता सखी, बावरी साहिबा, बुला, भीखा आदि सभे एही भाषा के जरिए अपना अनुभवजन्य ज्ञान-दर्शन आ आध्यात्म के गूढ़ बात सहज ढ़ंग से बतवलें-जनवलें। फेर भोजपुरी के आउर लोककवि, साहित्यकार लोक जीवन का हर पक्ष से जुड़े अनुभव के संस्कार, श्रम, जाति, पर्व, ऋतु, आस्था-मान्यता, खेलकूद, रीति-रिवाज आदि के गीत, कथा-कहानी लोकोक्ति, बुझउवल आदि के माध्यम से अभिव्यक्त करत आइल लोग। जलना के शास्त्रीय आलोचक लोग लोककाव्य, लोककथा आदि कहके हिंगरावत रहल लोग। समय के धारा में अबूझ शास्त्रीय साहित्य तो लुप्त हो गइल बाकिर ई कुल्ह लोकतत्व सम्पन्न साहित्य ओह तमाम शास्त्रीय सिद्धांतन के चुनौती देते आजुओ अड़ल आ लोकमानस में पड़ल बा।\nसिद्ध साहित्य, नाथ साहित्य आ नाथ साहित्य के त मनमाफिक भाषिक परिष्कार करके खड़ी बोली के हिमायती आंदोलनकारी साहित्यकार लोग हिन्दी के कलेवर देके अपना नांवें बयनामा करा लिहल लोग। भोजपुरी का कबीर के, मैथिली का विद्यापति के, भोजपुरी-अवधी का तुलसी के ब्रजभाषा का सूर के आ राजस्थानी का मीरा के हिन्दी के संतकवि आ भक्तकवि घोषित कर दिहल लोग आ बाद में जब खड़ी बोली में साहित्य सिरजाए लागल त एह भाषा भाषी अउर साहित्यकारन के हिन्दी का बोली के लोककवि कहके हिकाह ताके लागल लोग। जलना उत्तर भारत में हिन्दी के की तरह से विरोध शुरू होखे के स्थिति पैदा होंगे लागल।\nजब सोरहवां-सतरहवां सदी से भोजपुरी में साहित्य गढ़े के सिलसिला तेज भइल आ बीसवां-एकइसवां सदी आवत आवत भोजपुरी भाषा आ साहित्य के पड़ताल आ मूल्यांकन के दौर में भोजपुरी भाषी हिन्दी, अंगरेजी आ भोजपुरी के विद्वान भाषाविद, कवि, साहित्यकार, समालोचक सम्मिलित होंगे लगलें त खड़ी बोली वालन के कान खड़ा भइल। सन् १९१५ ई. से भोजपुरी में पत्रकारिता, शब्दकोश रचना, व्याकरण-चिंतन आदि के दौर शुरू भइल। साहित्य का हर विधा में लेखन शुरू भइल। ज्ञान-विज्ञान आ अन्तर्ज्ञान का हर क्षेत्र में भोजपुरिया कलम चले लागल। फेर दुनिया महसूस करे लागल कि हिन्दी रूपी खड़ी बोली के तुलना में भोजपुरी बड़ी बोली बा। एकरा हर साहित्यिक रचना साहित्य शास्त्र का कसउटी पर खड़ा उतरे वाला साहित्य बा। एह सब तथ्य के बोध ब्रजभूषण मिश्र के पुस्तक ‘कसउटी पर भोजपुरी कविता’ के अध्ययन से हो सक ता।\nकिसे हम ब्रजभूषण मिसिर जी के कथाकार से भी कम परिचित नइखीं। कई कहानी संकलन में इनकर कहानी पढ़े के मिलल बा। बाकिर सूर्यदेव पाठक पराग के सम्पादन में छपल भोजपुरी लघुकथा संग्रह तिरमिरी में छपल इनकर लघुकथा ‘अबहीं ओर नइखे नू लागल’ पढ़े जुगुत बा।\nजब हम भोजपुरी स्नातक के छात्र रहीं त भोजपुरी में काव्यशास्त्रीय पोथी के घोर अभाव रहे। सर्वेन्द्र पति त्रिपाठी आ पं. धरीक्षण मिश्र जी के कुछ किताब रस, छंद , अलंकार आदि पर रहे। बाकिर काम के चीज भेंटाइल ब्रजभूषण जी के किताब ‘ भोजपुरी के अलंकार रस आ छंद ‘ में। एह पुस्तक पढ़ला के बाद मिसिर जी का काव्यशास्त्रीय ज्ञान के बोध भइल। जवना के समीक्षा कई गो काव्यशास्त्री लोग करके एह पोथी पर सत्यम् शिवम् सुन्दरम् लिख के प्रमाणित कर चुकल बा। मिसिर जी के भोजपुरी रचना संसार जेतना बिस्तार लेले बा ओकरा से तनिको कम इनकर सांगठनिक अवदान आ आंदोलनात्मक भागीदारी नइखे। क्षेत्रीय आ प्रांतीय संस्था-संगठनन से लेके राष्ट्रीय-अन्तराष्ट्रीय स्तर का कई संस्था-संगठनन में कई प्रभावी पदाधिकारी के पद पर दायित्वबोध का संगे काम करत आ रहल बाड़न जवना के सम्मान करत दू दर्जन से ऊपर संस्थन से इनका कईगो सम्मान आ पुरस्कार मिल चुकल बा आ अबहीं त एह दिअना में एतना ना तेल बा अउर बाती अइसन ना सजोर तेलाइल-बोथाइल बा कि कई सदी ले भोजपुरी साहित्य के संसार जोत-अंजोत पावत रही। ब्रजभूषण मिश्र जी के दीर्घ आ सार्थक-सुखी जीवन के कामना करत उनका लेखनी के आगू माथ नवावत बानी। एतने अबहीं फेर कबहीं।\nडॉ जयकान्त सिंह ‘ जय ‘\nजनगीत आ भोजपुरी जनगीत\nभोजपुरी साहित्य के आधी आबादी


भोजपुरी पट्टी के खबर (सोमार, 16 मार्च 2015) – टटका खबर\nMar 16, 2015 News in Bhojpuri, आरा, कैमूर, गाजीपुर, गोपालगंज, गोरखपुर, चंदौली, चंपारण, छपरा, जौनपुर, देवरिया, बक्सर, बलिया, बेतिया, भोजपुर, मऊ, मोतिहारी, रोहतास, वाराणसी, सारण, सासाराम, सि‌वान\n(अतवार, 15 मार्च के खबर)\nसोमार से वाराणसी सिटी से गाजीपुर सिटी का बीच एगो नया डीएमयू चलावल जाई जवन नौ बजे सिटी से खुल के साढ़े एगारह बजे गाजीपुर चहुँपी आ ओहिजा से वापसी में तीन बजे गाजीपुर से खुली साँझ सवा पाँच बजे सिटी टीसन चहुँपी. सोमारे से छपरा मंड़ुआडीह डीएमयू के बंद क के ओकरा बदले बलिया से वाराणसी सिटी ले चलावल जाई. ई ट्रेन सबेरे पौने पाँच बजे बलिया से खुली आ आठ दस पर वाराणसी सिटी चहुँपी. वापसी में साँझ साढ़े पाँच बजे सिटी से खुली आ औड़िहार, गाजीपुर, युसूफपुर होखत रात नौ दस पर बलिया चहुँपल करी.\nछपरा मंड़ुआडीह डीएमयू के बंद भइला से बकुल्हा से लगवले बाँसडीह के लोग नाराज बा काहे कि ओह लोग के अब एकर सुविधा ना मिल पाई. सबेरे एह ट्रेन से वाराणसी जाए के सुविधा रहुवे जवना के बंद क दिहल गइल.\nअतवार का दिने छपरा जेल का भीतर चइता के दुगोला आयोजन करावल रहुवे. एही बीच केहू शिकायत क दिहल कि जेल का भीतर रंडी नचावल जात बा जवना का बाद प्रशासन छापा मरलसि आ चइता गावे चहुँपल दुनू गोल के लोग के ध के थाना ले आइल. जेल अधीक्षक के कहना बा कि एह आयोजन खातिर जिलाधिकारी से मौखिक अनुमति ले लिहल रहे बाकिर प्रशासन रंडी नचावे के बात करत छापा मार दिहलसि. धराइल गोल में सगरी मरदे बाड़े आ लौंडा नाच होत रहुवे.\nडुँमराव राज परिवार विधानसभा चुनाव में ताकत आजमावे के फैसला क लेबे के साफ संकेत देत बा. एह परिवार से महाराजा कमल बहादुर सिंह आजादी का बाद बक्सर से पहिलका सांसद रहलन. अब उनकर पोता शिवांग विजय सिंह विधानसभा चुनाव में उतरे के तइयारी करत बाड़न आ एहला आम जनता का बीच गइल शुरु क दिहले बाड़न.\nगोपालगंज के जादोपुर इलाका के निरंजना गांव में अतवार का सबेरे जमीन का झगड़ा में एक आदमी के पिटाई से मौत हो गइल आ सात जने घवाहिल हो गइल बाड़े.\nसिवान के एमएच नगर इलाका के नदियाव गाँव से पिछला4मार्च के एगो लड़िकी के अपहरण क लिहल गइल रहुवे. लड़िकी के बाप गाँवे के एगो लड़िका पर नामजद शिकायत लिखववले रहुवन. पुलिस ओह लड़िकी के मैरवा टीसन से शनिचर देर रात बरामद कर लिहलसि बाकिर ओकर प्रेमी भाग निकलल.\nसिसवन-सिवान रोड पर जलालपुर गाँव का लगे बनत पुल के डायवर्सन का नियरा शनिचर रात एगो कमांडर जीप पलट गइल जवना से ओकरा ड्राइवर के मौत ठाँवे प हो गइल. ड्राइवर हुसैनगंज थाना के हथौड़ा गाँव के रहुवे.\nभोजपुर जिला के नथमलपुर बिंद टोली में आग लगला से नाहियो त तीन दर्जन मंड़ई-पलानी में आग लाग गइल आ एह परिवारन का सोझा रहे खाए के संकट आ गइल. आग खाना बनावत में एगो घर में लागल आ देखते देखत पसर गइल.\nबेतिया जोगापट्टी के नवगावां चौक पर पेट्रोल पंप का सोझा एगो कपड़ा के दुकान में शनिचर देर रात आग लाग गइल आ लाखो रुपिया के कपड़ा आ नगदी जर गइल. दुकानदार के कहना बा कि कुछ लोग पेट्रोल डाल के ओकरा दुकान में आग लगा दिहल.\nबेतिया के साठी इलाका के सिंहपुर गांव के एगो मजदूर के मौत सतवरिया गाँव में बनत मकान के छत पर से गिर के हो गइल. गिरला का बाद बेहोश भइल मजदूर के अस्पताल ले गइल गइल त ओहिजा डाक्टर ओकरा के मृत बता दिहले.\nपश्चिमी चंपारण के रामनगर रैली बाजार रेल ओवरब्रिज का लगे अतवार का दिने एगो ट्रैक्टर के पलटला से दबाइल एगो नवही के अस्पताल ले जाए का राहे में मौत हो गइल.\nडेहरी आन सोन में धराइल पत्थर चिप्स लदाइल वाहनन के छोड़ देबे के शिकायत मिलला का बाद अतवार का दिने नगर थानाध्यक्ष के निलंबत क दिहलन डीआइजी.\nअतवार का दिने बक्सर में फेरू एगो सड़क हादसा हो गइल. चौसा रोड पर आईटीआई मैदान का लगे एगो ट्रक मोटरसाइकिल के धक्का मार दिहलसि आ ओकरा के चलावत नवही ट्रक से कचरा के मर गइल. ड्राइवर ट्रक लेके भाग निकलल.\nदुर्गावती इलाका के दहियाव गांव का लगे अतवार के साँझ एगो पिकअप का धक्का से पाँच बरीस के एगो लड़िकी के मौत हो गइल.\nगोरखपुर आ देवरिया में डेढ़ दर्जन से अधिका घरन के ताला तूड़ के चोरी करे वाला के देवरिया गौरीबाजार के पुलिस पकड़े में कामयाब हो गइल. ओकरा लगे से कुछ गहनो बरामद भइल बा.\nबेटी के शादी का तइयारी में मुंबई से कुछ दिन पहिलहीं आइल देवरिया के समोगर गाँव के एगो आदमी के मौत बोलेरो से कचरा के हो गइल.\nगाजीपुर के फतेहपुर बहेरी गाँव के एगो मजदूर कर्जा का बोझ से आजिज आ के शनिचर का भोर में फाँसी लगा के जान दे दिहलसि. कर्जा वसूली के तगादा करे आइल लोग ओकर लाश देख के पुलिस के सूचना दिहल.\nगोरखपुर क्राइम ब्रांच के टीम बेलीपार के डंवरपार में अतवार का दिने छापा मार के एगो दुकानदार के एक्टीवेट सिम कार्ड बेचे का आरोप में गिरफ्तार कर लिहलसि.\nजौनपुर के सुईथाकला के एगो आदमी शाहपुर कोल्ड स्टोरेज में आलू जमा करवा के लवटत घरी शनिचर के देर रात जहीरुद्दीन गाँव का लगे ट्रैक्टर के पलटला से दबा के मर गइल.\nवाराणसी के महात्मा गांधी काशी विद्यापीठ के संस्कृत विभाग में शोध सहायक पद पर तैनात एगो नवही शनिचर देर रात मंडुआडीह रेलवे क्रासिंग पर ट्रेन का चपेटा में अइला से कटा के मर गइल.\nOne thought on “भोजपुरी पट्टी के खबर (सोमार, 16 मार्च 2015)”\njitendra prasad kushwaha says:


गोलार्ध - विकिपीडिया\nभूमध्य रेखा आ प्राइम मेरिडियन (प्रधान दुपहरिया रेखा) के आधार पर पृथिवी के बँटवारा।\nएगो पुराना नक्शा में पूरबी आ पच्छिमी गोलार्ध\nगोलार्ध (अंगरेजी: hemispheres) चाहे पृथ्वी के गोलार्ध (hemispheres of Earth) पृथ्वी के ग्लोब के दू हिस्सा में बाँटला से बनेला; शब्द के मतलब होला गोला के आधा हिस्सा। अंगरेजी भाषा के शब्द हेमिस्फियर मूल रूप से ग्रीक भाषा से आइल हवे आ एहू के मतलब होला कौनों गोला के आधा हिस्सा।\nपृथिवी के आकृति पृथिव्याकार भा ज्याॅइड (geoid) हवे हालाँकि, आसानी खातिर एकरा के गोला के आकृति के कल्पना कइल जाला आ एकर छोट मॉडल ग्लोब कहालें। एह गोल आकृति के ग्लोब के कई आधारन पर दू हिस्सा में बाँटल जा सके ला। सभसे चलनसार तरीका बा कि अक्षांस आ देशांतर के हिसाब से दू हिस्सा में बाँट दिहल जाय। एकरे अलावा अउरियो कई तरीका आ आधार पर पृथिवी के दू हिस्सा में बाँटल जाला।\n1 अक्षांस देशांतर अनुसार\n2 जमीन आ समुंद्र\n5 बाहरी कड़ी\nअक्षांस देशांतर अनुसार[संपादन करीं]\nमुख्य लेख: भूगोलीय निर्देशांक सिस्टम\nअक्षांस के आधार पर पृथ्वी के दू हिस्सा में बाँटल जाला तब बिसुवत रेखा भा भूमध्य रेखा एकरे बीचोबीच पड़े ले:\nउत्तरी गोलार्ध अइसन सगरी इलाका हऽ जे भूमध्य रेखा के उत्तर में पड़े ला। एकरे सेंटर में उत्तरी ध्रुव होखे ला।\nदक्खिनी गोलार्ध अइसन सगरी इलाका हऽ जे भूमध्य रेखा के दक्खिन में पड़े ला। एकरे सेंटर में दक्खिनी ध्रुव होखे ला।\nदेशांतर के आधार पर पृथिवी के दू हिस्सा में बाँटे पर प्रधान मध्याह्न रेखा (प्राइम मेरिडियन) आ अंतरराष्ट्रीय तिथि रेखा (इंटरनेशनल डेट लाइन) बीचोबीच पड़े लीं:\nपूरबी गोलार्ध प्राइम मेरिडियन 0° देशांतर के पूरुब में आ 180° देशांतर के पच्छिम में पड़े ला।\nपच्छिमी गोलार्ध प्राइम मेरिडियन 0° देशांतर के पच्छिम में आ 180° देशांतर के पूरुब में पड़े ला।\nपूरुब-पच्छिम के ई बिभाजन धार्मिक आ सांस्कृतिक आधार पर भी कइल बँटवारा हवे। हालाँकि, चलन में ई एकदम सटीक तरीका से देशांतर आधारित नाहियो हो सके ला आ आमतौर पर पच्छिमी गोलार्ध के मतलब उत्तर अमेरिका आ दक्खिन अमेरिका महादीप के रूप में नई दुनियाँ के कहल जाला जबकि पूरबी गोलार्ध में अफिरका एशिया नियर महादीप शामिल कइल जालें।\nजमीन आ समुंद्र[संपादन करीं]\nपृथ्वी के समुंद्री आ जमीनी भा महादीपीय हिस्सा के आधार पर दू हिस्सा में बाँटल जाला:\nजमीनी गोलार्ध (स्थलीय गोलार्द्ध) अइसन आधा हिस्सा जेह में महादीप सभ के जमीनी एरिया बेसी बाटे।\nपनिहा गोलार्ध (जलीय गोलार्द्ध) अइसन आधा हिस्सा जेह में महासागर, मने की पानी के हिस्सा बेसी बाटे।\nजमीनी भा थलीय गोलार्ध\nपनिहा भा महासागरीय भा जलीय गोलार्ध\n↑ Society, National Geographic (22 मार्च 2011). "hemisphere". National Geographic Society (English में). पहुँचतिथी2मार्च 2022.\n↑ 2.0 2.1 "hemisphere". Britannica Kids. पहुँचतिथी2मार्च 2022.\n↑ Boggs, S. W. (1945). "This Hemisphere". Journal of Geography. 44 (9): 345–355. doi:10.1080/00221344508986498.\nविकिमीडिया कॉमन्स पर Earth's hemispheres से संबंधित मीडिया\n"https://bh.wikipedia.org/w/index.php?title=गोलार्ध&oldid=711262" से लिहल गइल\nएह पन्ना पर आखिरी बेर संपादन2मार्च 2022 के 05:17 बजे भइल रहल।


टटका खबर, बुध, ४ अगस्त – Anjoria\nअगस्त 4, 2010 टटका खबर, भोजपुरी समाचार\nदन्तेवाड़ा में फेरु नक्सली हमला कइले\nआजु छत्तीसगढ़ का जंगलात में फेर सत्तर गो सीआरपी जवान गायब बतावल जात बाड़े इ पुलिस आ माओवादियन का बीचे मुठभेड़ हो रहल बा. ओह इलाका में नक्सली नेता गणेश उइके के मौजूदगी के भनक पा के किरन्दुल थाना से एगो पुलिस पार्टी गइल रहे जवना पर नक्सली हमला कर दिहले तेज बरखा का बीच दुपहरिया से चालू एह मुठभेड़ में भइल मौतन के कवनो जानकारी अबही नइखे मिल पावल.\nअमित शाह के पुलिस हिरासत में ना दिहल गइल\nशोहराबुद्दीन मामिला का बहाने गुजरात सरकार के घेराबन्दी में लागल सीबीआई के ओकरे अदालत एगो झटका दे दिहलसि जब अमित शाह के पुलिस हिरासत में देबे के माँग अदालत ना मनलसि. गुजरात के गृह राज्य मंत्री रहल अमित शाह पर सीबीआई हत्या, अपहरण, आ षडयन्त्र के मुकदमा दायर कइले बिया.\nबिहार सरकार दरभंगा राज किला के अधिग्रहण करे जा रहल बिया\nदरभंगा राज किला में चल रहल अणियमित अतिक्रमण आ खरीद फरोख्त के काबू में करे खातिर बिहार सरकार ओह किला के अधिग्रहण करे का तइयारी में बिया. सरकार राज्य भर में फइलल अइसन महत्वपूर्ण जगहन के संरक्षित कइल चाहत बिया. हर जगहा के सुन्दरीकरण आ रखरकाव के आउटसोर्सिंगो करे पर विचार चल रहल बा.\nबिहार के २८ जिला सूखा ग्रस्त\nचुनावी साल में कम बरखा का चलते धान के कम बोआई देखत बिहार सरकार राज्य के ३८ में से २८ गो जिलन के सूखा ग्रस्त घोषित कर दिहले बिया. बाकी दस जिलन का बारे में मुख्य सचिव पर फैसला लेबे के जिम्मेदारी डाल दिहल गइल बा आ ओकरा खातिर मंत्रीमण्डल के अनुमति के जरुरत ना रही. गोपालगंज आ पश्चिमी चंपारण ओह दस जिलन में शामिल बा जवना के अबही सूखा ग्रस्त नइखे मानल गइल.\nराममन्दिर खातिर कानून बनावे के माँग कइले सिंहल\nहिन्दुवन के भावना से खिलवाड़ करे का खिलाफ सरकार के चेतावत विश्व हिन्दू परिषद के अंतर्राष्ट्रीय अध्यक्ष अशोक सिंहल माँग कइले बाड़न कि राममन्दिर खातिर कानून बना के रास्ता साफ करे के चाहीं. करोड़ो हिन्दूवन के आराध्य भगवान राम अनइस साल से तंबू में विराजमान बाड़े. कहलन कि देर सबेर अदालत आपन रोकल फैसला सुना सकेले बाकिर ओहसे समस्या के समाधान ना होखी उल्टे दूरी बढ़ जाई.\nकाश्मीर में चल रहल बवाल का चलते रेल सेवा बन्द\nभारतीय रेल काश्मीर घाटी में आपन रेल सेवा अनिश्चित काल खातिर बन्द करे के एलान कइले बा काहे कि काश्मीर के बवाली रेल स्टेशन आ रेल संपत्ति के नुकसान चहुँपावे में लागल बाड़े. मजबूरन रेलवे आपन सेवा तब तक खातिर नना दे पाई जबले ओहिजा शान्ति नइखे कायम हो जात. ना नौ मन तेल होई ना राधाजी नचिहे.\nइरानी राष्ट्रपति बाल बाल बचलन\nइरान के राष्ट्रपति महमूद अहमदीनेजाद के काफिला पर बुध का दिने ग्रेनेड हमला भइल जवना में पत्रकारन के ले जा रहल गाड़ी के नुकसान चहुँपल बाकिर राष्ट्रपति के कार के कवनो नुकसान ना भइल. हमलावर के गिरफ्तार कर लिहल गइल बा. हालांकि घटना का बाद एगो जीवन्त टीवी प्रसारण में अहमदीनेजाद एह घटना के कवनो जिक्र ना कइलन.\nपूणे में विद्यार्थीयन का खिलाफ पुलिसिया कार्रवाई के बेजा मानल जा रहल बा\nएगो फार्म हाउस पर फ्रेण्डशिप डे के जश्न मनावत ४८९ विद्यार्थियन के रात भर रोक के राखल आ बाद में ८१ गो पर शराब पिये के मुकदमा दायर करे के बहुते लोग बेजा बतावत बा. कहत बा लोग कि ई अइसन बाति ना रहुवे जवना में अतना कड़ाई करे के जरुरत रहे. पंजाब के डीजीपी आ मुंबई के पुलिस कमिश्नर रहल जुलियो रिबेरो कहले बाड़न कि पुलिस ओह विद्यार्थियन के चेतावनी दे के छोड़ सकत रहे. बहुते गणमान्य नागरिको एकरा के पुलिस के अधिकई बतवले बाड़े.\nअढ़ाई साल में सबले अधिका सेंसेक्स आजु के\nआजु बुध का दिने मुंबई शेयर बाजार के सूचकांक करीब अढ़ाई सौ अंक चढ़ि के १८२१७ पर बन्द भइल जवन फरवरी २००८ का बाद के सबले उच्च स्तर बा. जानकार लोग के कहना बा कि रुपिया का दाम में आइल बारह पइसा के कमी का चलते साफ्टवेयर बिक्री के संभावना देखत ई बढ़ती भइल बा.\nभ्रष्टाचार के आरोप झेलत कॉमनवेल्थ खेल आयोजन समिति के प्रमुख सुरेश कलमाडी कहले बाड़न कि ऊ हर तरह के जाँच खातिर तइयार बाड़न. जानते बाड़न कि कांग्रेसी राज में कवनो कांग्रेसी का खिलाफ जाँच के नतीजा का निकलेला.\nइण्डियन हॉकी फेडरेशन सरकार के हर निर्देश माने के बाति कहले बा. दोसरा तरह हॉकी इण्डिया कहले बा कि ऊ सरकारी निर्देश माने खातिर बाध्य ना कइल जा सके काहे कि ऊ एगो निजी संस्था ह.\nश्रीलंका का साथे तिसरका टेस्ट में दूसरका दिने भारत श्रीलंका के पहिला पारी के ४२५ रन का जवाब में दू विकेट का नुकसान पर १८० रन बना लिहले बा. आजुवो भारत के हालत सुधारे में विरेन्द्र सहवाग के मजगर योगदान रहल जे बिना आउट भइले ९७ रन बनवले बाड़न. सचिन तेंदुलकरो ४० रन बना के खेलत बाड़न.


काहे खातिर फादर्स डे आ काहे खातिर मदर्स डे – Hum Bhojpuria\nकाहे खातिर फादर्स डे आ काहे खातिर मदर्स डे\nमाई-बाबूजी पॉवर हाउस होला लोग आ बेटा-बेटी ट्यूबलाइट। पॉवर हाउस से डिसकनेक्ट होके केहू अँजोर कइसे कर सकेला? लेकिन आजकल ई डिसकनेक्शन खूब देखे के मिलsता।\nआखिर एह खून के रिश्ता में ई कइसन कसर बाटे। कादो, औलाद खातिर माई धरती हई आ बाबूजी आकाश। त का सांस्कृतिक प्रदूषण के असर एह धरती-आकाश पर भी पड़ल बा ? ... एह धरती-आकाश के गोदी में पलल-बढ़ल अपडेटेड, एडवांस, डेवलप्ड बबुआ-बबुनी खातिर आपन एगो शेर से बात आगे बढ़ावत बानी-\nनेटे प देख लिहलस माई के काम-किरिया / बबुआ बा व्यस्त एतना, लंदन से आ न पाइल\nसंवेदनहीन काल-खंड में माता-पिता के प्रति संवेदना जगावे खातिर फादर्स डे आ मदर्स डे मनावल जाला।\nहर साल मई महीना के दुसरका रविवार के मदर्स डे आ जून महीना के तिसरका रविवार के फादर्स डे मनावल जाला। अब इतिहास खोजब त दुनों के अलग-अलग इतिहास बा बाकिर, एक लाइन में जबाब खोजब त जबाब बा कि माई-बाप के प्रति कृतज्ञता व्यक्त करे खातिर ई डे मनावल जाला।\nहम पटना, दिल्ली, बम्बे, लंदन, आरा, बलिया आ छपरा, सगरो के पैरेंटिंग आ चाइल्डहुड देखले बानी। आजकल कई जगे मोह-ममता आईसीयू में लउकत बा आ माई-बाबूजी के प्रति सम्मान खाली फेसबुक प। कई जगे त माई-बाप सबसे अधिक परेशान अपना औलाद से बाड़े आ औलाद के सबसे अधिक शिकायत अपना माइये-बाप से बा।\n... आ एही सब शिकवा-शिकायत के बीच ई जवन फादर्स डे, मदर्स डे, वीमेंस डे, वैलेंटाइन्स डे आ फ्रेंडशिप डे बनल बा... उ बनल बा सोचे खातिर। हँ, ठहर के सोचें खातिर। उ खाली विश करे, कार्ड आ बुके देवे भा उत्सव मनावे खातिर नइखे बनल।\nफादर्स डे आ मदर्स डे माई-बाबूजी आ बेटा-बेटी के आतंरिक संबंध पर सोच-विचार करे खातिर बनल बा। बइठ के सोचीं; सोचीं तनी ठहर के कि का राउर माई-बाबूजी रउरा से खुश बा लोग ! रउरा प नाज़ करेला लोग ! ना करेला लोग त काहे ? रउरा अपना माई-बाबूजी से खुश बानी? कवनो बात के खीस त नइखे? बा त काहे ? खाली ‘’ हैप्पी फादर्स डे पापा ‘’ आ ‘’ हैप्पी मदर्स डे मम्मी ‘’ खातिर ई दिन त बनले नइखे। बनल बा कि जवन हैप्पी नइखे ओकरा के हैप्पी बनावल जाय। बाकिर खाली हैप्पी कहला से कुछुओ हैप्पी होला ना। ओकरा खातिर अपना कर्म से, व्यवहार से, वाणी से आ बुद्धि से कोशिश करे के पड़ेला।\nहो सकेला कि अज्ञानता भा ओह क्षेत्र में अनुभवहीनता के चलते माई-बाबूजी के कवनो गलत निर्णय से रउरा जिंदगी में कष्ट भइल होखे मगर ई बात त सभे मानीं कि कवनो पेरेंट्स के इंटेंशन अपना बेटा-बेटी के प्रति ख़राब ना होला।\nअच्छा-बुरा, कम-बेस, आगे-पीछे सबके बावजूद हमनी के भीतर जवन चेतना आ विवेक बा, ज्ञानेन्द्रिय काम करत बाड़ी सन, हमनी के दुनिया के सब लीला देखत-बूझत-समझत बानी सन, ओकरा खातिर अपना माई-बाबूजी के धन्यवाद करे के चाहीं कि ना? आखिर ई जिंदगी त ओही लोग के दीहल ह आ जिंदगी के बदले कुछुओ दीहल कमे होई।\nटेलीविजन के लोकप्रिय सिरियल रामानंद सागर कृत रामायण में राम लक्ष्मण से कहत बाड़े, ‘’ यदि किसी का पिता दुराचारी भी हो, चाहे संसार उसे त्याग भी दे, तो भी पुत्र का धर्म है कि वो अपने पिता को भगवान की तरह पूजे क्योंकि पिता मनुष्य का प्राणदाता होता है। लक्ष्मण! जो पिता की भक्ति नहीं करते, देवता तो क्या, स्वयं भगवान भी उनकी पूजा को स्वीकार नहीं करता।‘’\nएह से अपना जन्मदाता के श्रवण कुमार बनीं भा मत बनीं, एतना त लाज-लिहाज रखीं कि कवनो महतारी-बाप के ई ना कहे के पड़े कि काश ! ई पैदा होखे के पहिलहीं मर गइल रहित।\nसंतान अपना माई-बाप के स्वाभिमान बने, एही शुभकामना के साथ- प्रणाम !\n« पापा-मम्मी के तालमेलभारतीय स्वाभिमान के प्रतीक से भी कष्ट »


टंच माल के चरचा (बतकुच्चन – १२२) – Anjoria\nपिछला दिने टंच माल के बात बड़हन चरचा में रहल. जेकरा के टंच माल कहल गइल रहे उनका ई आपन बड़ाई लागल बाकिर आम आदमी के एह बात में बहुत कुछ आपत्तिजनक लागल. कहे वाला आ जेकरा ला कहल गइल ओकरा त कुछ खराब ना लउकल बाकिर दोसरा लोग के बहुते शिकायत रहल एह बात से. टंच माल के चरचा हमरो के सोचे पर मजबूर कर दिहलसि आ शहादत हसन मंटो के कहल बात याद पड़ गइल कि औरत के छाती के छाती ना कहीं त का कहीं? तब मंटो अपना पर लगावल अश्लीलता के आरोप के जवाब देत रहलन आ शिकायत करे वाला के कहना रहे कि मंटो अपना कहानी में छाती शब्द लिखले बाड़न.\nआए दिन बहुते लोग भोजपुरीओ पर आरोप लगावेला कि भोजपुरी में बहुते कुछ अश्लील बा. आ एही चलते बहुते श्लील लोग भोजपुरी बोले बतियावे से कतराला. हमहू सोचनी कि काहे ना आजु बतकुच्चन में एह श्लील आ अश्लीले के चरचा कर लिहल जाव. एक जमाना में लैटिन आ ग्रीक भाषा के विद्वान अंगरेजी के हिकारत भरल नजर से देखसु आ कहसु कि अंगरेजी इज ए वल्गर लैंग्वेज. डिक्शनरी में देखीं त वल्गर के बहुते परिभाषा मिल जाई बाकिर ले दे एक बात खास रही कि आम आदमी के भाषा अक्सरहा बाकी लोग के वल्गर अश्लील लाग जाला. अश्लील आ फूहड़ में इहे सबले बड़का फरक होला कि गँवई भा आम आदमी के बोलचाल के बहुते शब्द अश्लील होखला का चलते फूहड़ मान लिहल जाला. जबकि ठीक ओही मतलब वाला दोसर शब्द श्लील मानल जाला काहे कि उ विद्वानन का इस्तेमाल में रहेला. ना मानत होखीं त एगो शब्द देख लीं सहवास. एकरा जगह अगर आम बोलचाल के शब्द इस्तेमाल कइल जाव त निनान्बे फीसदी लोग के खराब लाग जाई. बात उहे रही बाकिर कहे वाला का आ कहला के अंदाज का हिसाब से अंतर पड़ जाई. कई बेर त बिल्कुल सही शब्द के एह तरह से इस्तेमाल कर लिहल जाला कि बूझे वाला बूझिओ जाव आ कहे वाला देह झार के निकलियो जाव कि हम कवनो अइसन बेजा बात नइखी कहले. अइसहीं कई बेर कुछ कहला के मतलब उ निकाल लिहल जाला जवन कहे वाला कहले ना चाहत रहुवे. जाकी रही भावना जइसी प्रभु मूरत देखिन तिन तइसी.\nकई बेर त कह दिहला का बाद पता चलेला कि अरे बाप रे, एकर त ईहो मतलब निकालल जा सकेला. जइसे कि एकदिन हिंदी प्राध्यापक पढ़ावत रहलन कि शब्द चयन में आ वाक्य में ओकरा प्रयोग में हमेशा सावधानी बरते के चाहीं काहे कि हर बात के दू गो मतलब निकालल जा सकेला. एगो लइकी पूछ दिहलसि कि कइसे? तनी निकाल के देखाईं. आ पूरा क्लास ठहाका मार दिहलसि तब जा के ओह छात्रा के पता लागल कि ओकरो बात के गलत मतलब निकाल लिहल गइल. ओकरा कहला के मतलब साफ रहुवे बाकिर सुनेवाला के मकसद गलत रहुवे से ऊ लोग ओकर गलत मतलब निकाल लिहल. दोसरे हर भाषा ओह समाज के दर्पण मानल जाले जवना में उ भाषा बोलल जाले. एहसे एक भाषा के श्लील शब्द दोसरा में अश्लील मानल जा सकेला. एगो दोसर समस्या होला लिखल आ बोलल शब्दन में. बढ़िया से बढ़िया बात के एह अंदाज में कहल जा सकेला कि ओकर गलत मतलब निकल जाव. एहिजा शब्द से अधिका असर होला ओकरा इस्तेमाल के अंदाज के आ कवना संदर्भ में उ शब्द बोलल गइल एकरा से. बाकिर एगो सावधानी हमेशा बरते के चाहीं कि कवनो बात अइसन मत कहल जाव जवना के आम आदमी गलत मतलब निकालत होखे. पढ़ल लिखल आदमी के समुझावल आसान होला बाकिर बुड़बक के ना. तबे नू कहल गइल कि बुड़बक बुझावे से मरद.\nPrevious Post: चिठी लिखल केहु सही कइल केहू …\nNext Post: सोचतानी तोहरा ला एगो पुरस्कार के जोगाड़ करीं.


बतकुच्चन – ५१ – Anjoria\nMar 14, 2012 बतकुच्चन\nफगुआ बीतल चइत आ गइल. फगुआ का दिने निकलल होरिहारन के टोली भर दिन फगुआ गवला का बाद चइता गा के नयका साल के स्वागत कइलन. फगुआ आ चइता दुनु के शुरुआत हमेशा देवी वन्दना से होला. सुमिरिले मतवा, जोड़ीले दुनु हथवा हो रामा/ कण्ठे सुरवा/ कण्ठे सुरवा होखऽ ना सहइया हो रामा/ कण्ठे सुरवा. आदमी जवन कुछ करेला ओकरा पाछा एगो बड़हन शक्ति के हाथ होला. हर संप्रदाय मजहब में ओह शक्ति के अलग अलग नाम आ रूप होला बाकिर होला जरूर. खैर बात निकलल फगुआ आ चइता से. फागुन में फगुआ, चइत में चइता. दुनु के लय ताल अलग अलग. परंपरा रहल बा कि फगुआ फागुने में गवाला, चइता चइते में. सावन में कजरी, नवमी का समय पचरा. से चार महीना के गीत त मिलल बाकी आठ महीना खातिर कवनो खास तरह के गीत हमरा नइखे मालूम. इहो ना कह सकीं कि काहे नइखे ? अगर रउरा सभे के मालूम होखो त बताएब. जान के खुशी होखी. बाकिर तबले दोसर बात. आजु के नवहियन में से कतना होखीहें जिनका बारहो महीना के नाम याद बा? अंगरेजी के प्रभाव त अतना पड़ गइल बा कि देवनागरी के अंक ना चिन्हसु बहुते विद्यार्थी. सरकारो हिंदी में अंक रोमने के मान्यता दिहले बिया. चउँसठ कहीं त ना बुझीहें बाकिर सिक्स्टी फोर तुरते बुझा जाई. हमनी का जमाना में पहाड़ा याद करत में सवईया डेढ़ा अढ़इयो याद करे पड़त रहे. अब ना त ओकर जरूरत रहि गइल बा ना जानकारी. समय का साथ समाजो बदलत गइल बा. कहीं ना कहीं पुरनके लोग पीछे छूटल जात बा. पुरनिया के भरसक कवनो अलोता राख दिहल जात बा कि आवे वाला संगी साथियन के ऊ लोग ना लउके. भुला जात बा लोग कि समय का साथ उहो पुरनिया होखीहें, पुरान पड़ीहें आ तब उनुको कवनो अलोता में रहे के पड़ी. जइसन बोएब वइसने काटे के पड़ेला. पिछला दिने नेतवो लोग आपन बोअल काटल. एक लाख पूत सवा लाख नाती ओकरा घरे दिया ना बाती. काहे कि कवनो लायक ना रहलन स. भा जइसन रहलऽ हो कुटुम्ब तइसन पवलऽ हो कुटम्ब. ट्रक टेम्पो का पीछे कबो कबो बहुते बढ़िया बात लिखल मिल जाला. एह तरह के कहाउतो खूब मिलेला पढ़े खातिर. जुलुम किये तीनो गये, धन धरम आ बंस. ना मानो त देख लो रावण कौरव कंस. जइसन करनी वइसन भरनी. पाँच राज्य खातिर भइल चुनाव में सबले बड़हन उलट फेर हो गइल यूपी में. इहो साबित हो गइल कि जनता के याददाश्त कम होला. ना त ऊ ढेर पाछा देख पावे ना ढेर आगा. भुला जाला पिछलका दिन. अब एह मौका पर दोसर राग नइखी टेरल चाहत बाकिर जान जरूर साँसत में बूझात बा. कहीं अइसन मत होखे कि “बहिन जी” का बाद “भाईजी” लोग आपन कारनामा देखावे लागे. थोड़ बहुत शुरूआत त लोग मतगणने का दिन से देखावल शुरू कर दिहले बा. बाकिर अबही धीरज रखला के जरूरत बा. हँसुआ के बिआह में खुरपी के गीत गवला के जरूरत नइखे. जइसन बहे बयार ओइसने पीठ कर दिहले में भलाई बा. काहे कि एह हामहूम में दिवान जी के तजिया के देखी ?\nबतकुच्चन – ५२


खबर एक नजर में (10 मई 2011) – टटका खबर\nरामजन्मभूमि के जमीन बँटवारा पर रोक\nकाल्हु सुप्रीम कोर्ट इलाहाबाद हाई कोर्ट के ओह फैसला पर रोक लगा दिहलसि जवना में अयोध्या के विवादित जमीन के तीनो फरीक में बाँट दिहल गइल रहे. सुप्रीम कोर्ट अचरज जतवलसि कि जब कवनो फरीक बँटवारा के माँगे ना कइले रहे त कोर्ट अपना तरफ से बँटवारा के फैसला कइसे कर दिहलसि. अब सुप्रीम कोर्ट फेर से पूरा मामिला के सुनवाई करी जवना में अबही के हाल से कम से कम चार साल लाग सकेला. अलग बाति बा कि सुप्रीम कोर्ट एह मामिला के पहिले सुने के फैसला कर लेव जवना के उमेद ना के बराबर बा. सुप्रीम कोर्ट के फैसला से एह विवाद से जुड़ल सगरी लोग सहमत बुझात बा काहे कि केहू दोसरा के एको इंच जमीन देबे के विचार नइखे राखत. हालांकि सु्प्रीम कोर्ट का फैसला से अब मामिला फेर ओहिजे चहुँप गइल बा जहवाँ ई पैंतालिस साल पहिले रहुवे.\nकोर्ट इहो कहले बा कि १९९३ का आदेश का मुताबिक रामलला के पूजा अर्चना ओही तरह होत रही जइसे हो रहल बा.\nआनर किलिंग का मामिला में फाँसी के सजा दिहल जा सकेला\nएगो दोसरा मामिला में काल्हु सुप्रीम कोर्ट नीचे के अदालतन के निर्देश दे दिहलसि कि इज्जत का नाम पर लड़िका लड़िकिन के जान ले लेबे वाला मामिलन के विरलतम अपराध मानत ओहमें फाँसी के सजा दिहल जा सकेला. सुप्रीम कोर्ट कहलसि कि एह तरह के अपराध देश खातिर कलंक बा आ पुरनका जमाना के प्रथा बा जवना से मुक्ति मिले के चाहीं.\nपश्चिम बंगाल के आखिरी दौर के मतदान आजु\nपश्चिम बंगाल विधानसभा चुनाव के छठवा आ आखिरी दौर के मतदान आजु हो रहल बा. साँझ बजे एक्जिट पोल के परिणाम आ जाई बाकिर ससपेंस त १३ मई ले बनले रही जवना दिने मतगणना होखे वाला बा. देश के पाँच गो राज्य विधानसभा के एह चुनावन के आगे आवे वाला चुनावो पर असर पड़े वाला बा.\nबिहार पंचायत चुनाव के सातवाँ दौर के मतदान\nकाल्हु बिहार पंचायत चुनाव के सातवाँ दौर के मतदान करावल गइल. तोरसठ फीसदी मतदान होखे के खबर बा. कटिहार, किशनगंज, नवादा, नालन्दा, औरंगाबाद, आ रोहतास में काल्हु मतदान करावल गइल जवना से ९०७ गो पंचायतन के प्रतिनिधि चुनल जइहें. काल्हुवे से मतगणनो के दौर शुरु हो गइल बा. मतगणना आठ दौर में करावल जाई आ महीना के आखिर ले मतगणना के दौर रुक रुक के चलत रही.\nभाजपा मुख्यमंत्रियन के सम्मेलन\nकाल्हु दिल्ली में भाजपा शासित राज्यन के मुख्यमंत्रियन के दू दिन के सम्मेलन शुरु भइल जवना में देश के राजनीतिक हालात पर विचार कइल गइल आ एह राज्यन में चलावल जा रहल कल्यानकारी योजना के जायजा लिहल गइल. भाजपा अध्यक्ष नितिन गडकरी कहलन कि लोग के आकांक्षा पर खरा उतरल आ पारदर्शी कुशल शासन दिहल सभ लोग के प्राथमिकता होखे के चाहीं.\nनोएडा के किसान आन्दोलन जारी\nभू अधिग्रहण का खिलाफ नोएडा आ अगल बगल का इलाकन में चल रहल किसान आन्दोलन काल्हु मोटामोटी शान्त रहल बाकिर राजनीति के बोलबाला रहल. राज्य के सगरी विपक्षी दल एह मामिला में एकजुट हो गइल बाड़े आ मुख्यमंत्री मायावती के इस्तीफा माँगल जा रहल बा. जबकि मायावती सरकार के कहना बा कि एह आन्दोलन के भूमि अधिग्रहण से कवनो मतलबे नइखे आ राजनीति का चलते किसानन के बहकावल जा रहल बा. काल्हु एह आन्दोलन में चहूंपे वाला अजीत सिंह आ राकेश टिकैत के गिरफ्तार कर लिहल गइल आ बाद में छोड़ दिहल गइल.\nपटना बख्तियारपुर राजमार्ग पर महाजाम\nपिछला पाँच दिन से पटना बख्तियारपुर राजमार्ग पर जाम लागल बा जवन खतम होखे के नाम नइखे लेत. करीब चालीस किलोमीटर लमहर एह जाम के महाजाम के संज्ञा दे दिहल गइल बा. जाम के एक छोर से दोसरा छोर तक चहुँपल असंभव जइसन हो गइल बा. प्रशासन चाहत बा कि लोग ओवरटेकिंग ना करे आ कतार में रहि के आगा जाव. बाकिर लोग मानत नइखे. लमहर जाम लोग के मनोदशा खराब कर दिहले बा आ एक दोसरा के ओवरटेक करे का चलते जाम अउरो जाम होखल जात बा.\nमहिला मुक्केबाजी में स्वर्णपदक जीतली मैरीकॉम\nभारत के महिला मुक्केबाज एम॰सी॰ मैरीकऌम काल्हु चीन में चल रहल ए॓शियन कप महिला मुक्केबाजी का ४८ किलो वर्ग का फाइनल में किम योंग सिम के चार तीन से हरा के स्वर्ण पदक जीत लिहली दोसर मुक्केबाज पवित्रा ५७ किलो वर्ग का फाइनल में हार गइली आ उनुका रजत पदक से संतोष करे के पड़ल.\nहॉकी प्रतियोगिता में भारत के दुसरका जीत\nमलेशिया में चल रहल सुल्तान अजलान शाह हॉकी प्रतियोगिता में भारत काल्हु मलेशिया के पाँच दू से हरा के दोसरका जीत हासिल कइलसि. अब ले भइल चार गो मैच में भारत दू गो मैच जीत चुकल बा. अब बुध का दिने भारत के मुकाबिला पाकिस्तान से होखे वाला बा.


Bhojpuri: भारत खातिर घर के सवांग नियर रहले ह अनिरुद्ध जगन्नाथ - Facto News Sach Ki tah tak\nBhojpuri: भारत खातिर घर के सवांग नियर रहले ह अनिरुद्ध जगन्नाथ\nMonika RathourJune 4, 2021 12:23 pm 0\nमॉरिशस में हिंदी आ भोजपुरी के सम्मान दियावे वाला ई बलिया के बेटा हरमेशा खातिर एह संसार छोड़ि के चलि गइल. प्रधानमंत्री प्रविंद जगन्नाथ के पिता अनिरुद्ध जगन्नाथ अपना पुरखन के पीढ़ी खोजे में कौनो कोर कसर ना छोड़ले. बलिया से मॉरिशस पहुंचि के उनुकर पिता जी अपना साथी मजदूरन के संगे मिलि के एगो अइसन देश गढ़ल लोग जौन हरमेसा भारत आ भारतीय लोग के प्रेम से ओतप्रोत रही.\nसमूचा देश मारीशस के पूर्व प्रधानमंत्री आ पूर्व राष्ट्रपति अनिरुद्ध जगन्नाथ (जन्म: 29 मार्च 1930 मृत्यु:3जून 2021) के निधन से दुखी बा. उनुका मृत्यु के समाचार पा के बलिया के लोग बिसेस रूप से दुखी बा. एसे कि अनिरुद्ध जगन्नाथ के पूर्वज उत्तर प्रदेश के बलिया जिला के के रसड़ा थाना इलाका के अठिलपुरा गांव के निवासी रहल ह लोग. उनकर पिता विदेशी यादव आ चाचा झुलई यादव के तत्कालीन अंग्रेज सरकार सन 1873 में गिरमिटिया मजदूर के रूप में ऊंख (गन्ना) के खेती करे खातिर जहाज से मॉरीशस भेजले रहे. आज ई परिवार मॉरिशस के सबसे प्रतिष्ठित राजनीतिक परिवार के रूप में जानल जाला.\nमॉरिशस में हिंदी आ भोजपुरी के सम्मान दियावे वाला ई बलिया के बेटा हरमेशा खातिर एह संसार छोड़ि के चलि गइल. प्रधानमंत्री प्रविंद जगन्नाथ के पिता अनिरुद्ध जगन्नाथ अपना पुरखन के पीढ़ी खोजे में कौनो कोर कसर ना छोड़ले. बलिया से मॉरिशस पहुंचि के उनुकर पिता जी अपना साथी मजदूरन के संगे मिलि के एगो अइसन देश गढ़ल लोग जौन हरमेसा भारत आ भारतीय लोग के प्रेम से ओतप्रोत रही. अनिरुद्ध जगन्नाथ के “प्रथम प्रवासी भारतीय सम्मान” मिलल रहल ह. अनिरुद्ध जगन्नाथ के खूबी रहल ह कि जब भी रउवां उनुका से भोजपुरी बोलब त उनकरा चेहरा पर चमक आ जात रहल ह आ खुदे भोजपुरी में बतियावे लागत रहले ह.\nअनिरुद्ध जगन्नाथ मॉरिशस में पहिले मूवमेंट सोशलिस्ट मिलिटेंट पार्टी के नेता रहले. पहिली बार 1963 में सांसद बनले. एकरा बाद ऊ सन 1965 में ऑल मॉरिशस हिंदू कांग्रेस के सदस्य बनले.\nसन् 1965-66 में शिवसागर रामगुलाम के सरकार में ऊ विकास राज्य मंत्री रहले आ अपना काबिलियत के कारन साले भर में नवंबर 1966 में श्रम मंत्री बना दिहल गइले. अनिरुद्ध जगन्नाथ 1970 में मूवमेंट मिलिटेंट मॉरिसिअन में शामिल हो गइले आ बाद में एही दल के नेता बनले. सन 1976 में जब चुनाव में ऊ जीत गइले त उनका के विपक्ष के नेता बनावल गइल. सन 1982 में अनिरुद्ध जगन्नाथ भारी जीत के साथे प्रधानमंत्री बनि गइले. उनकर सरकार देश के आर्थिक, सामाजिक, सांस्कृतिक आ राजनीतिक ढांचा के बदले खातिर काम शुरू क दिहलस बाकिर नौ महीना का भीतर उनुकर सरकार गिर गइल. एकरा बाद 20 अगस्त 1983 के मॉरीशस में फेर चुनाव भइल जौना में अनिरुद्ध जगन्नाथ के पार्टी फेर जीति गइल. अबकी बार ऊ मॉरीशस के औद्यौगीकरण के तरफ ले जाए लगले. सन 1985 में नशीला दवाइयन के तस्करी में सांसद लोगन के पकड़इला के कारण अनिरुद्ध जगन्नाथ सरकार भंग क दिहले. फेर 30 अगस्त 1987 के देश में आम चुनाव भइल. एहू चुनाव में अनिरुद्ध जगन्नाथ के पार्टी भारी वोट ले जीतल. त अनिरुद्ध जगन्नाथ के लोकप्रियता के बारे में एही से अंदाज लगावल जा सकेला.अब आईं तनीं गिरमिटिया शब्द के मूल में चलीं जा. तत्कालीन अंग्रेज सरकार सस्ता मजदूरी खातिर भारत के मजदूरन के मॉरीशस ले गइल. सन 1834 से शुरू ई प्रथा 12 मार्च 1917 के कानूनन बंद हो गइल. गिरमिटिया असल में अंग्रेजी शब्द एग्रीमेंट के अपभ्रंश ह. अंग्रेज मजदूरन के भर्ती के घरी एगो एग्रीमेंट करत रहे लोग जौना में मजदूरन के सेवा अवधि5बरिस, मजदूरी के धनराशि के साथे-साथे वापसी खातिर जहाज के टिकट के प्रावधान रहे. बाकिर आखिरी एग्रीमेंट के खतम भइला पर एह गिरमिटिया लोगन के ओही जा रहे के परल. मॉरीशस के आजादी के लड़ाई में अनिरुद्ध जगन्नाथ के प्रमुख योगदान रहे. आंदोलन के अगुवाई शिवसागर रामगुलाम करसु. अनिरुद्ध जगन्नाथ आजादी के लड़ाई में मजबूत स्तंभ के रूप में उभरि के आ गइले. इतिहास में झांकला पर पता चलता कि पहिले मॉरीशस पर फ्रांस के कब्जा रहे. ब्रिटेन सन 1810 में फ्रांस के हराके मॉरीशस पर कब्जा क लिहलस. ओइजा सन 1825 से ही संवैधानिक सुधार होखे लागल. बाकिर 1948 तक एह गिरमिटियन के वोट देबे के अधिकार बहुते सीमित रहे. द्वितीय विश्व युद्ध के बाद जब संयुक्त राष्ट्र संघ बनल त ऊ प्रस्ताव पारित कके औपनिवेशिक शासन खतम करेके बात कहलस. बाकिर मारीशस पर ब्रिटेन के कब्जा अबो ना हटल.\nसन 1965 में ब्रिटिश शासन चुनाव के प्रावधान में फेर सुधार कइलस. तब 18 वर्ष के उमिर के सभ लोगन के वोट देबे के अधिकार मिलि गइल. ब्रिटिश सरकार मॉरीशस के समाज के चार समुदाय- हिंदू, मुस्लिम, चीनी आ सामान्य के श्रेणी में बांट दिहलस. अंग्रेज एगो अउरी काम कइल लोग. कहल लोग कि 1967 के चुनाव में जौन पार्टी जीती ओकरा मांग के आधार पर मॉरीशस के स्वतंत्र करे भा ब्रिटेन के साथ रहे के विकल्प दियाई. एक तरह से ई चुनाव मॉरीशस के आजादी खातिर जनमत संग्रह नियर रहे. त मॉरीशस के आजादी के रास्ता साफ हो गइल. महात्मा गांधी से प्रभावित शिव सागर रामगुलाम के लेबर पार्टी जीतल आ रामगुलाम मॉरीशस के आजादी के तारीख 12 मार्च 1968 चुनले. ई 12 मार्च उहे तारीख ह जहिया गांधी जी दांडी यात्रा शुरू कइले रहले. मारीशस में 70 प्रतिशत आबादी भारतीय लोगन के बा.\nमॉरिशस 1968 में आजाद भइल, बाकिर पिछला 53 बरिस में ओइजा जे भी प्रधानमंत्री बनल, ऊ कौनो ना कौनो भारतवंशी रहल बा. अनिरुद्ध जगन्नाथ के बियाह सरोजिनी बल्लाह से 18 दिसंबर 1957 में भइल रहे. उनकरा दू गो संतान बा: बेटा प्रविंद आ बेटी शालिनी. बेटा प्रविंद मिलिटेंट समाजवादी आंदोलन पार्टी ( Militant Socialist Movement party ) के नेता हउवन आ उनकर बियाह कबिता रामदानी से भइल बा. अनिरुद्ध जगन्नाथ के बेटी शालिनी भी विवाहित बाड़ी. अनिरुद्ध जगन्नाथ के पांचि गो नाती- पोता बा लोग- अनुषा, दिव्या, सोनिका, सोनाली आ सारा. आज अनिरुद्ध जगन्नाथ एह संसार में नइखन, बाकिर भारत के प्रति उनुकर प्रेम आ आदर हरमेशा याद राखल जाई. बलिया के लोग समूचा देश के लोगन का संगे मिलिके उनुका पर गर्व करी. सरधा करी. (लेखक विनय बिहारी सिंह वरिष्ठ स्तंभकार हैं. यह उनके निजी विचार हैं.)\nTAGS Anirudh Jugnauth DiedAnirudh Jugnauth passes awayBhojpuribhojpuri newschhindwara newsdharmasthala newsgoogle tamil news livegorakhpur news today in hindiIndia Mauritius Relationkarishma kapoor latest newskrishnagiri news todayMauritius Presidentmp government latest newsrajinikanth news todayrohtak news liveSite Designup border newsvijayavani kannada news today\nEntertainment News Live Updates: संजय दत्त को मिला Golden Visa, जल्द TV पर नजर आने वाली है कपिल शर्मा & कॉमेडी टीम\nचिंता के विचार आपकी ख़ुशी को बर्बाद कर सकते हैं। ऐसा न होने दें, क्योंकि इनमें अच्छी चीज़ों को ख़त्म करने की और समझदारी में ... Read More\nभोजपुरी (Bhojpuri) पावर स्‍टार पवन सिंह (Pawan Singh) जल्‍द ही ‘बारिश बन जाना’ फेम (Bollywood Singer) बॉलीवुड सिंगर पायल देव (Payal Dev) के साथ धमाका ... Read More\nअक्षरा सिंह के Bhojpuri Song ‘फलनवा के बेटा सपनवा में आता है’ पर लड़की ने किया गदर डांस, Video वायरल\n#VIDEO | फलनवा के बेटा सपनवा में आता है | #Akshara Singh | Bhojpuri Song 2021. भोजपुरी (Bhojpuri) की दिग्गज एक्ट्रेस और सुपरस्टार अक्षरा सिंह ... Read More\nNEWER POSTअयोध्या की रामलीला भव्य बनाने की तैयारी, गोरखपुर सांसद रविकिशन बनेंगे परशुराम, शहबाज खान बनेंगे रावण\nOLDER POSTमेरठ: वैक्सीनेशन कराने की होड़, टीका लगवाने के लिए स्लॉट बुक कराकर शहर से गांव पहुंच रहे युवा\nEntertainment News Live Update: 500 सदस्यों को मुफ्त में टीका लगवाएगा प्रोड्यूसर्स एसोसिएशन\nAmazon ऐप पर आप भी जीत सकते हैं 10 हज़ार रुपये! जानें घर बैठे कैसे मिलेगा बड़ा फायदा


दीपक तिवारी जी के लिखल भोजपुरी कहानी पेट | जोगीरा\nHome भोजपुरी साहित्य भोजपुरी कथा-कहानी दीपक तिवारी जी के लिखल भोजपुरी कहानी पेट\nपरनाम ! स्वागत बा राउर जोगीरा डॉट कॉम प, आयीं पढ़ल जाव दीपक तिवारी जी के लिखल भोजपुरी कहानी पेट, रउवा सब से निहोरा बा कि पढ़ला के बाद आपन राय जरूर दीं, अगर रउवा दीपक तिवारी जी के लिखल भोजपुरी कहानी अच्छा लागल त शेयर जरूर करी।\nपेट के खातिर लोग का,का ना करेला तबो ई पेट कबो भरेला ना ,रउवा सभ सुनले होखब की फलनवाँ चोरी करत में पकड़ा गइल बा, का ऊ शौख से चोरी करे गइल रहे,कबो सुने में आवेला की फलनवाँ फलनवाँ के जान से मार दिहलस ओकरा पीछे भी कवनो राज छुपल बा।\nजवन की धीरे धीरे उजागर होला आज काल्हँ जवन समस्या बा ऊ सभका सोझाँ समान रूप से मुँह बवले खड़ा बा?\nऊ समस्या पेट के लेके शुरू होता,जवन ना कबो भरल आ ना कबो भरी ओहि सवाल के जवाब सभ के सभ जहाँ तहाँ ढूढ़ँ रहल बा।घर से प्रदेश ले आ देश से विदेश ले!\nजीवन के कहानी के शुरुवात एहिजे से होता अगर जिये के बा त खाएँ के पड़ी फिर ओकर व्यवस्था भी कइल जरूरी होला।ओकरा खातिर मेहनत मजदूरी करही के पड़ी बिना कुछ कइले ठेकी कहाँ से!!\nपेट के खातिर भोजन के जुगाड़ में ग्राम- रामपुर के,भगवान दास के लइका जिनकर नाँव भक्त लाल रहे ऊ कामाए खतिरा आपन देश छोड़ के विदेश (गल्फ)में गइल रहले।\nगर्मी धूप में बिहने से लेके साँझ तक काम करस,फिर रहे वाला जगहि प आवस बनावस खास फिर सुतस आ भोरहि में उठ के रोज के तरे ओहि प्रक्रिया में लागल रहस।\nबाप भगवान दास केहु लेखा खेतिवारी क के आपन त गुजारा क लिहले बाकी अपना लइका के भविष्य के लेके बहुत चिंतित रहस,ओहि के मध्य नजर अपना लइका के खूब पढ़वले लिखवले?\nभक्त लाल के स्नातक के जब परिणाम निकल गइल तब भगवान दास बहुत खुँश भइले।\nकहले हम त जवन कइनी तवन कइबे कइनी हमार लइका त ना करि।\nभक्त लाल भी अब डिग्री लेके नौकरी खोजे लगले जहाँ तहाँ?\nजब कहि भी भक्त लाल के नौकरी ना मिलल त हार पाछ के विदेश जाए के मन बना लिहले।\nउनूका एगो सँघतिया के बाबूजी विदेश में रहत रहले उनही से बात चीत क के काम सिखावे वाला एगो प्रशिक्षण केंद्र में दाखिला लेबे खातिर इच्छुक अउर उतावला रहले,जहाँ काम सिखा के विदेश भेजे के काम एजेंट लोग के माध्यम से होत रहे।\nजब नाँव लिखवावे बदे अपना बाबूजी से रुपिया भक्त लाल मंगले त उनुकर बाप जी भगवान दास देबे से मना क दिहले कहले कहि नइखे जाएँ के एहिजे कवनो छोट मोट काम धाम करs आँखि का सोझाँ रहs उनुकर माईओ मना कइली, बाकी केहु के एक ना मनले “भक्त लाल”के जिद्द के आगा सभे झुँक गइल।\nलाख समझवला के बाद भगवान दास कहले,तोहरा जवन मन करे करs जब बात ना मनबs त का केहु करि,रुपिया कहा अतना बा हमरा लगे कि तोहरा के विदेश भेजब सुनेनी की बड़ा रुपिया लागेला जाए में बाकी भक्त लाल एक सुने के तइयार ना होखस उनूका ऊपर त विदेश जाए के भूत सवार रहे।\nभगवान दास का करस गाँव के एगो आदमी के आपन खेत बाँहे धके भक्त लाल के रुपिया दिहले नाँव लिखवावे खातिर।\nकरीबन तीन चार महीना बितला के बाद भक्त लाल के बाहर जाए के मौका मिलल बहुत खुँश रहले मने,मन सोचस की हम बहुत सारा रुपिया कमा के अपना बाप माई के आएब त तिरिथ कराएब।\nबहुत कष्ट उठवले बा लो हमरा पालन पोषण में पढावे लिखावे में आपन पेट काट के हमके खिवले बा लो खेत भी छोडावे के बा जवना रुपिया खेत पर लियाईल बा विदेश जाए ख़ातिरा बहुत सारा आस लेके विश्वास के साथ घर से चल दिहले।\nदीपक तिवारी जी\nबाकी उनूका बाप माई के तनिको नींक ना लागो उनुकर विदेश गइल,लेकिन भक्त लाल के रोक ना पावल लो आँख में बिछडला के लोर आ हृदय में पीड़ा लेके घर से विदा कइल लो, बता समझा के की विदेश में बढियाँ से रहल जाला झँगड़ा झँझट मार पीट ना कइल जाला सुनले बानी की ओइजा के सरकार बहुत चुस्त हउँए गलती कइला प तुरन्त सुनवाई होला एहि डरे केहु कवनो गलती ना करेला।\nना मनबs त जा बाकी आपन धेयान रखिहँ कवनो भी काम सोच विचार के करिहँ केहु का बहकावाँ में जनि अइहँ लोग तरह तरह के बात करेला ब्लगलावेला बहुत लोग, जा हमनिन के आशीर्वाद तोहरा संघे बा।\nभक्त लाल एयरपोर्ट जाए खातिर घर से प्रस्थान कइले जहाँ से उनूका सऊदी जाए के रहे, ऐरोप्लेन के माध्यम से लेकिन ओकरा पहिले ट्रेन से उनूका मुम्बई जाए के रहे जल्दी जल्दी में टिकट बुक भी ना हो पावल त जनरले से जाए के परल ट्रेन में दिक्कत त भइल बाकी जवन सपना भक्त लाल सजवले रहले ओकरा आगे ऊ कुछ ना रहे।\nउनुकर सपना अब साकार होत नजर आवत रहे।\nमुम्बई छत्रपति शिवाजी टर्मिनल से हवाई जहाज में बइठ के सऊदी चहुँप गइले,बहुत खुँश रहले उनूका खुँशी के कवनो अंत ना रहे!\nकाम भी लाग गइल मन लगा के करे लगले जवन भी कर्जा ओवाम भइल रहे सभ,कुछ दिन में कमा के भर दिहले।\nछः महीना ले त सभ ठीक ठाक चलल बाकी एक दिन रातो रात कम्पनी देवाला घोषित हो गइल आ कम्पनी के बाहर गेट पर बड़का ताला लाग गइल।\nकम्पनी के ओरी से जवन सुखल पाकल भोजन मिलत रहे,उहो अब बन्द हो गइल जवना पेट के लेके भक्त लाल गइल रहले विदेश में कामाए अब ऊ पेट के भरे में असमर्थ रहले करस त का करस!!\nउनूका संघे अउर भी लोग रहे जे आपन आपन सपना लेके आइल रहे,घर से दूर लेकिन केहु का समझ मे ना आवे की का करे लो सभ के सभ परेशान आ बेहाल खाना पीना सभ बन्द हो गइल!!\nकइसो दिन आ रात कटो केहु का लगे टिकट के पइसा ना रहे ना लगे केहु का पासपोर्ट रहे ना केहु ओइजा मददगार ही जे एह मुसीबत से निकाल सके।केहु भी अब माई बाप ना रहे खोज खबर लेबे वाला सभ सहायता के खातिर पुकारत रहे।\nजब एने भक्त लाल के बाप माई के मालूम भइल की हमार लइका विदेश में जाके फँस गइल बा त छाती पिट पिट के रोए लागल लो,कहनी की विदेश मत जा कपार प विदेश के भूत सवार रहे? अब पर गइल नु कपारे हे भगवान कइसे एह मुसीबत से छुटकारा मिली,भगवान दास कहस आ रोवले जास।\nकतना हाली माना कइनी की मत जा मत जा बाकी हमार केहु कहल सुने तब नु घर मे कई दिन ले चुल्हाँ ना जरल लइका विदेश में फँस गइल बा ई सुन के बहुत परेशान रहेलो।\nकरीबन महीने दिन बितला के बाद भारत सरकार के बदौलत सभे सही सलामत अपना अपना घरे आ गइल लो जवना में एगो भक्त लाल भी रहले उनूका वापस आ गइला से गाँव घर मे खुँशी के माहौल रहे।\nकाहे की भगवान दास के घर के बस उहे एगो चिराग रहले बुढ़वती के लाठी!! का,का बीतल कष्ट झेले के परल सभ विस्तार से वितान्त सुनवले,सुन के सभका आँख से लोर प्रवाहित होखे लागल केना विदेश में जाके लोग रुपिया कमाला कहि के रोए लगले।\nआ कहस की केहु विदेश मत जाऊ अपने देश में ही रहो तनि कमे कमाऊ बाकी एहिजे रहो बहुत दुर्दशा बा देहिया के गजन ओहिजा? जब केहु उनसे पूछे का हो भक्त लाल अब विदेश ना जइबs रुपिया कामाए त भक्त लाल कहस!! एह गीत के माध्यम से।।\nकs के मेहनत मजदूरी हम पेटवा जियाएब,\nबाकी अब हम विदेश में कामाए ना जाएब।\nऊ इयाद आवे जब बहे अखियाँ से लोर,\nउहे जाई विदेश जे पाप कइले होई घोर।\nचाँहे रहब उपास तनि कमे हम खाएब…\nचैन नाही मिले तनिको रात चाँहे दिनवा,\nसिहर जाला रोवा जब मन परे सिनवा।\nतनि कष्टे में रहब दुःख में जिनगी बिताएब…\nसुनs मथवा में होखे रोज साँझी बेरा दरद,\nआ बाहरा में गरमी लागे रूमवाँ में शरद।\nकवनों काम क लेब तनिको ना सरमाएब…\nदीपक जर जाला पीठ गिरे देहियाँ से पानी,\nसगरो माँटी में मिल जाला चढ़ली जवानी।\nरहब घरवा दुआर रुपिया कमे हम पाएब…\nदीपक तिवारी जी के लिखल अउरी रचना पढ़े खातिर क्लिक करि\nपिछला लेखसंजीव कुमार जी के लिखल भोजपुरी कहानी झगराइन\nअगिला लेखसंजीव कुमार जी के लिखल भोजपुरी कहानी गद्दी\nदिलीप जैसवाल को स्टार ऑफ़ एशिया अवार्ड


बचपने से हीरो बनल चाहत रहीं हितेन्द्र सिंह – Anjoria\nबचपने से हीरो बनल चाहत रहीं हितेन्द्र सिंह\nनवम्बर 17, 2010 आवऽ ना ओढ़ा दीं ओढ़निया ए राजा जी, भोजपुरी सिनेमा, हितेन्द्र सिंह\nमध्यप्रदेश के इंदौर में जनमल, पढ़ल आ कैरियर का तलाश में मुंबई आइल हितेन्द्र सिंह कवनो परिचय के मोहताज नइखन रहि गइल. निर्माता अनिल कुशवाहा आ निर्देशक मंजुल ठाकुर के फिल्म “आवऽ ना ओढ़ा दीं ओढ़निया ए राजा जी” से भोजपुरी सिनेमा में ब्रेक मिलल. ई फिल्म आजु काल्ह बिहार में पाँचवा हफ्ता में चलत बिया आ एकर धमाल अबहियो कायम बा.\nहितेन्द्र के कहना बा कि कवनो फिल्म के सफलता में पूरा टीम के योगदान रहेला. अगर नींव मजबूत होखे त इमारतो मजबूत बनावल जा सकेला. कवनो फिल्म के नींव ओकर कहानी, पटकथा, संवाद, आ गीत संगीत से बनेला. अनिल कुशवाहा आ अनिल आनन्द के आभार जतावत हितेन्द्र बतवले कि ऊ लोग जानेला कि भोजपुरी के दर्शक का चाहेलें. आ एह फिल्म के निर्देशन में त मंजुल ठाकुर कमाल कर देखवले बाड़े.\nभोजपुरी का बारे में बतावत हितेन्द्र सिंह कहलें कि भोजपुरी इन्दौरो में बोलल जाले आ एकरा से ऊ पहिलहीं से परिचित रहलें. शूटिंग खातिर बिहार अइलें त देखलें कि एहिजा के लोग बेहद मिलनसार आ नेकदिल हऽ. भोजपुरी फिल्मन के विकास का बारे में हितेन्द्र के कहना बा कि अइसनका फिल्म बने के चाहीं जवना से भोजपुरी के बढ़न्ती होखो, आ एकरा के फूहड़पन परोसे से बचावे के जरुरत बा.


माहेश्वर सूत्र संस्कृत व्याकरण में ऋषि पाणिनि के बतावल चउदह गो सूत्र हवें जिनहन में संस्कृत के अक्षर (फोनेम) सभ के खास तरीका से ब्यवस्थित कइ के रखल गइल हवे। इनहन के मकसद प्रत्याहार के रचना हवे जेवना से कई अक्षर सभ के समूह के भी छोट नाँव से बोलावल जा सके।\nहर सूत्र में अंतिम अक्षर के हलंत रूप में (् के चीन्हा के साथे) मानल-लिखल जाला आ एह अंतिम अक्षरन के इत् नाँव से जानल जाला।[नोट 1] सभसे छोट सूत्र छठवाँ आ चउदहवाँ हवें जिनहना में इत् के अलावा खाली एक ठो अउरी अक्षर बाटे जबकि सभसे लमहर इगारहवाँ सूत्र हवे जेह में इत् के अलावा आठ गो अक्षर बाड़ें।\n1 नाँव आ उत्पत्ती\n3 "इत्" संज्ञा\n5 सूत्र बिबरन\n6 फुटनोट आ संदर्भ\nनाँव आ उत्पत्ती[संपादन]\nइनहन के शिव सूत्र के नाँव से भी जानल जाला। माहेश्वर भा शिव सूत्र के नाँव से चलन के पाछे कथा ई हवे कि ई हिंदू देवता भगवान शिव के डमरू बजावे से निकलल आवाज हवें। एह कथा खाती एगो श्लोक कोट कइल जाला:\nपाणिनि इनका सभ के अपना अष्टाध्यायी में दिहलें आ इनहन के आधार बना के आपन ब्याकरण के रचना कइलें।\nइनहन के अक्षर समाम्नाय भा वर्ण समाम्नाय के नाँव से भी जानल जाला। कुछ लोग इनहन के खुद पाणिनि के रचना माने ला जबकि कुछ लोग इहो माने ला कि ई पाणिनि से पहिले भी मौजूद रहल हो सके लें।\n2. ऋ ऌ क्।\n6. लँ ण्।\nमुख्य लेख: इत् संज्ञा\nसंस्कृत व्याकरण में संज्ञा के माने "नाँव" होला। ऊपर बतावल 14 सूत्र सभ में, हर एक में जे अंतिम अक्षर आवे लें उनहन के "इत्" संज्ञा होला (मने कि इनहन के नाँव "इत्" हवे)। ई बिधान भा परिभाषा अष्टाध्यायी के पहिला पाद के तिसरा भाग के तिसरा सूत्र में बतावल गइल बा:\nलघुकौमुदी में एह सूत्र के वृत्ति में लिखल बा कि - "उपदेशेऽन्त्यं हलित्त् स्यात्त् । उपदेश आद्योच्चारणम् ।" मने कि, उपदेश के अंतिम हल् के इत् संज्ञा होला; उपदेश के मतलब हवे आद्य उच्चारण।\nइहाँ हल् के मतलब हवे सगरी व्यंजन अक्षर। हल् प्रत्याहार हवे जेकर वर्णन अगिला खंड में बा। आद्य उच्चारण के दू गो अरथ कइल जाला आद्य यानी प्राचीन लोगन के उच्चारण, या फिर धातु इत्यादि के पुराना उच्चारण।\nइत् संज्ञा से संबधित सगरी सूत्र सभ अष्टाध्यायी में एकही जगह बाने। सूत्र 1|3|2 से ले के सूत्र 1।3।9 तक ले।\nपाणिनि के बतावल एह 14 माहेश्वर सूत्र सभ के काम प्रत्याहार के रचना हवे। प्रत्याहार एक तरह से संछेप नाँव हवें। मने कि कई अक्षर सभ के एक्के बेर में गिनावे खाती कोड के रूप में दिहल शब्द हवें। अष्टाध्यायी में इनहन के बिधान नीचे दिहल सूत्र से होला:\nलघुकौमुदी में एह सूत्र के वृत्ति बा - अन्त्येनेता सहित अदिर्मध्यगानां स्वस्य च संज्ञा स्यात् । अंतमे आवे वाला इत् के साथ सुरुआती अक्षर, अपना आ बीचा में आवे वाला सगरी अक्षर सभ के संज्ञा (नाँव) होला। मतलब कि एह प्रत्याहार सभ के रचना माहेश्वर सूत्र के कौनों अक्षर आ इत् के जोड़ के होला आ ओह खास अक्षर आ इत् के बीचा में जेतना अक्षर आवे लें उनहन में से इत् सभ के लोप करा के बाकी बचल अक्षर सभ के ओही नाँव बूझल जाला।\nउदाहरण खाती अक् प्रत्याहार लिहल जाव तब (ऊपर) सूत्र में देखल जा सके ला कि 1. अ इ उ ण् आ 2. ऋ ऌ क् में दिहल अ इ उ ऋ ऌ के गिनल जाई आ ण् आ खुद क् के लोप हो जाई। एह तरीका से प्रत्याहार अक् = अ इ उ ऋ ऌ। मने कि पाणिनि के व्याकरण में जहाँ अक् कहल जाय ओकर मतलब कि एकरा से अ इ उ ऋ ऌ के बोध होखी। अक् एह तरीका से अ इ उ ऋ ऌ सभ के कोड नाँव हवे।\nएगो अनुमान के अनुसार एह तरीका से कुल 281 प्रत्याहार सभ के रचना कइल जा सके ला। हालाँकि, पाणिनि के व्याकरण में 42 गो प्रत्याहार (कुछ लोग रँ प्रत्याहार के ना माने ला आ 41 संख्या बतावे ला) के इस्तेमाल भइल बा आ दू गो प्रत्याहार बाद के व्याकरणाचार्य लोग के बनावल हवें।\nप्रत्याहार के उदाहरण के रूप में स्वर संधि के दू गो सूत्र देखल जा सके लें:\nअकः सवर्णे दीर्घः के अक् में अ इ उ ऋ ऌ सभ गिनल जाला। सूत्र के अर्थ हवे की एह सभ स्वर सभ के बाद इनहने के सवर्ण स्वर आवे तब इनहन के दीर्घ रूप हो जाला।\nइको यणचि में तीन गो प्रत्याहार बाने, इक्= इ उ ऋ ऌ यण्= य व र ल आ अच् = अ इ उ ऋ ऌ ए ओ ऐ औ। सूत्र के अर्थ होला कि इक के बाद कौनों स्वर आवे तब जुड़ के यण् हो जाला। मने कि इ उ ऋ ऌ के बाद स्वर आवे पर इनहन के जगह य व र ल में से (उचित, स्थानेऽन्तरतमः सूत्र अनुसार) कौनों हो जाला।\nपाणिनि के बतावल ई 14 सूत्र सभ उनके व्याकरण ग्रंथ अष्टाध्यायी के बिल्कुले सुरुआत में दिहल गइल हवें। इनहन में संस्कृत के अक्षर सभ (मूल फोनेम) सभ के खास तरीका से रखल गइल हवे। ऊपर बतावल सूत्र सभ में कुछ खास क्रम वाली चीज देखल जा सके ला:\nपहिला से चौथा सूत्र तक सगरी स्वर अक्षर गिनावल गइल हवें। प्रत्याहार के रूप में इनहन के अच् कहल जाला। मने कि "अ इ उ ऋ ऌ ए ओ ऐ औ"।\nपहिला सूत्र में तीन ठो स्वर हवें। इनहन के मूल स्वर भा सिंपल वावेल समझल जा सके ला। अण् प्रत्याहार द्वारा इनहन के पहिचानल जाला। मने कि "अ इ उ"।\nसंस्कृत वर्णमाला के वर्ग सभ के पाँचवाँ अक्षर (पंचमाक्षर) सभ "ञ म ङ ण न म्" यानी कि सातवाँ सूत्र में हवें।\n"झ भ ञ्" आ "घ ढ ध ष्", मने कि आठवाँ आ नउवाँ सूत्र में वर्ग के चौथा अक्षर हवें।\n"ज ब ग ड द श्", यानी दसवाँ सूत्र में, वर्ग के तिसरा अक्षर हवें।\nइगारहवाँ सूत्र में सुरुआती आधा "ख फ छ ठ थ" वर्ग के दुसरा अक्षर हवें। एह सूत्र के बाकी अक्षर आ बारहवाँ सूत्र के अक्षर वर्ग के पहिला अक्षर हवें - "च ट त व्" आ "क प य्"।\nपाँचवाँ आ छठवाँ सूत्र में ह के छोड़ दिहल जाय तब अन्तस्थ अक्षर सभ हवें - "य व र ट्" आ "लँ ण्"।\nतेरहवाँ आ चउदहवाँ सूत्र में ऊष्म वर्ण हवें - "श ष स र्" आ "ह ल्"।\nफुटनोट आ संदर्भ[संपादन]\n↑ एषामन्त्या इतः - लघुसिद्धान्तकौमुदी।\n↑ 1.0 1.1 स्वामी धरानन्द शास्त्री, p. 4.\n↑ भीमसेन शास्त्री, p. 2.\n↑ सीताराम चतुर्वेदी 1969, p. 1.\n↑ प्रेम सुमन जैन 1977.\n↑ 5.0 5.1 5.2 भीमसेन शास्त्री, p. 5.\n↑ भीमसेन शास्त्री, p. xii.\n↑ भीमसेन शास्त्री, p. 13.\n↑ भीमसेन शास्त्री, p. 11.\n↑ अश्विनी कुमार अग्रवाल, p. 14.\nस्वामी धरानन्द शास्त्री. लघुसिद्धान्तकौमुदी-वरदराज विरचित (Hindi में). मोतीलाल बनारसीदास प्रकाशन. पप. 17–. ISBN 978-81-208-2214-6. पहुँचतिथी 11 अगस्त 2019.\nभीमसेन शास्त्री (2000). लाघुसिद्धान्तकौमुदी - भैमी व्याख्या (Hindi में) (4था संस्क.). दिल्ली: भैमी प्रकाशन.\nसीताराम चतुर्वेदी (1969). वाग्विज्ञान: भाषाशास्त्र (Hindi में). वाराणसी: चौखंभा विद्याभवन. CS1 maint: ref=harv (link)\nदुलाहराज (मुनि); चंगालाल शास्त्री; प्रेम सुमन जैन (1977). संस्कृत प्राकृत जैन व्याकरण और कोश की परंपरा. श्री कालूगणी शताब्दी समारोह समीति. CS1 maint: ref=harv (link)\nअश्विनी कुमार अग्रवाल. Ashtadhyayi of Panini Complete. Lulu.com. ISBN 978-1-387-90580-5. CS1 maint: ref=harv (link)\n"https://bh.wikipedia.org/w/index.php?title=माहेश्वर_सूत्र&oldid=659620" से लिहल गइल\nएह पन्ना पर आखिरी बेर संपादन 26 अगस्त 2019 के 19:23 बजे भइल रहल।


टटका खबर (शुक, 21 अगस्त 2015, देश-दुनिया) – टटका खबर\nप्रशांत महासागर के देशन के शिखर सम्मेलन में आपन बात राखत पीएन मोदी\nशुक का दिने पटना में बिहार सरकार के गेस्ट हाउस का लिफ्ट में भाजपा अध्यक्ष अमित शाह आ बिहार भाजपा के कुछ नेता लिफ्ट मे फँस गइले. चालीस मिनट बाद कार्यकर्ता आ सुरक्षा कर्मी लिफ्ट के तूड़ के एह लोग के बाहर निकललन. भाजपा एकरा के साजिश बतावत बिया जबकी लालू आ नीतीश एह घटना के मजाक उड़ावत बाड़े. बिहार सरकार के कहना बा कि लिफ्ट ओवरलोडिंग का चलते बिगड़ गइल. लालू के कहना रहल कि अतना मोट अदमी के लिफ्ट में घुसही के ना चाहत रहुवे काहे कि बिहार के लिफ्ट छोटे होला.\nबिहार खातिर विशेष पैकेज दिहला ला प्रधानमंत्री मोदी खातिर आपन आभार जतावे ला भाजपा 23 तारीख के सगरी बिहार में धन्यवाद दिवस मनावे के तय कइले बिया. एह दिन हर जिला मुख्यालय पर विशेष कार्यक्रम करे वाली बिया भाजपा.\nरोहतास जिला के डेहरी में काल्हु बियफे का दिने भइल नाव हादसा में मरे वालन के गिनिती आठ हो गइल बा. शुक का दिने तीन गो अउरी लाश नदी से निकालल गइल. अबहीं एगो अउर लाश के तलाश होखत बा.\nभाकपा माले के नेता सतीश यादव के हत्या का खिलाफ आजु भोजपुर जिला बंद के के माले वाले कई जगहा बवाल कइले. आरा-पटना, आरा-मोहनिया अउर पटना-सासाराम सड़क पर जाम लगवले आ अउरीओ अनेके जगहा सड़क जाम कइले. सतीश यादव के काल्हु साँझ अजीमाबाद के बड़गाँव में गोली मार दीहल गइल रहे.\nयूपी के विधान भवन परिसर में वाई फाई सुविधा दीहल शुरु हो गइल बा. मुख्यमंत्री अखिलेश यादव एकर उद्घाटन कइलन. अब विधायक, अधिकारी आ कर्मचारी एह फोकटिया सेवा के इस्तेमाल कर सकीहें.\nउत्तर प्रदेश सरकार राज्य के तेरह गो बस अड्डन के निजी कंपनियन के मेल से विकसित करे के योजना बनवले बिया. एह बस अड्डन में आगरा के ईदगाह, आगरा फोर्ट अउर ट्रांसपोर्ट नगर, लखनऊ में आलमबाग आ गोमती नगर के विभूतिखंड में, गाजियाबाद के कौशाम्बी, अलीगढ में रसूलाबाद, कानपुर के झकरकट्टी, इलाहाबाद के सिविल लाइन्स, वाराणसी कैन्ट, गोरखपुर, मेरठ के सोहराबगेट आ बरेली के सैटेलाइट बस अड्डा के शामिल कइल गइल बा.\nसुप्रीम कोर्ट से मिलल झाड़ का बाद उत्तर प्रदेश में आरक्षण कोटा से तरक्की पावे वालन के डिमोट करे के काम शुरू हो गइल बा. बियफे का दिने एह बाबत कैबिनेट आदेश हो गइल बा. सगरी विभागन के5सितंबर ले डिमोशन पूरा क के रिपोर्ट देबे के बा.\nआजुओ यूपी विधानसभा में विपक्ष के बवाल का चलते कामकाज ना हो सकल. गन्ना किसानन के भुगतान में होखत देरी लेके रालोद के विधायक वेल में आ के धरना दिहले.\nसामूहिक बलात्कार का मामिला में बेजाँय बयान देबे वाला सपा मुखिया मुलायम सिंह का खिलाफ मामला दर्ज क के महोबा में न्यायिक मजिस्ट्रेट अंकित गोयल उनुका के 16 सितंबर ले अदालत में हाजिर होखे के आदेश दिहले बाड़न.\nबलिया जिला के बैरिया इलाका के एगो गाँव में 8 बरीस के लइकी साथे कुकर्म क के 15 बरीस के एगो लइका भाग गइल बा. ओकरा पर केस लिखा गइल बा.\nबलिया जिला में गंगा के पानी खतरा के निशान पार कर लिहले बा आ डूब वाला इलाका में तहलका मच गइल बा आ लोग सुरक्षित जगहा जाए के शुरु क दिहले बा.\nअयोध्या के राम मंदिर परिसर से शुक का दिने तीन गो मवहियन के गिरफ्तार कर लिहलसि पुलिस. ई तीनो नेपाल के बतावल जात बाड़े आ एगो मुसलमान नवही टीका चंदन क के मंदिर के रेकी करत रहुवे.\nडाकघरन के कोर बैंकिंग सेवा से जोड़े के शुरुआत हो गइल बा. अजु जौमपुर के भाजपा सांसद डॉ. के पी सिंह जौनपुर कचहरी डाकघर में एह सेवा के उद्घाटन कइले.\nगुजरात हाई कोर्ट गुजरात के नगर निकाय चुनाव में वोट डालल जरुरी बनाए वाला कानून पर रोक लगा दिहले बावे.\nदिल्ली के एगो अउरी आआपा विधायक कानून का शिकंजा में आ गइलन जब पुलिस सुरेंद्र सिंह के शुक का दिने गिरफ्तार कर लिहलसि. एकरा पहिले दू गो अउर विधायक पहिलहीं से गिरफ्तार बाड़न.\nमेजर जनरल बीसी खंडूरी के अध्यक्षता वाली रक्षा मंत्रालय के स्थाई समिति केन्द्र सरकार से नाराज बिया काहे कि माउंट्रेन स्ट्राईक कोर के गठन पर ओकर नीति ढुलमुल चलत बावे. केन्द्र एकरा ला बजट नइखे देत. अबहीं ले महज पाँच हजार करोड़ रुपिया के इंतजाम कइल गइल बा.\nलोकसभा में कांग्रेस के उपनेता अमरिंदर सिह शुक का दिने पंजाब के मुख्यमंत्री आवास के बाहर धरना-प्रदर्शन शुरू कइले बाड़न.\nपूणे के फिल्म इंस्टीच्यूट के बवाली विद्यार्थियन का समर्थन में अब पश्चिम बंगाल के मुख्यमंत्री ममतो बनर्जी आ गइल बाड़ी आ कहत बाड़ी कि केन्द्र सरकार के एह विवाद के समाधान के राह निकाले के चाहीं.\nप्रधानमंत्री नरेंद्र मोदी शुक का दिने जयपुर में भारत-प्रशांत द्वीप सहयोग शिखर सम्मेलन से पहिले फिजी के प्रधानमंत्री फ्रैंक बैनिमारामा सेंगेे बतियवलें आ दुनू देश के आपसी संबंध बरियार करे के बात भइल.\nश्रीलंका के राष्ट्रपति मैत्रीपाला सिरीसेना आजु शुक का दिने रानिल विक्रमसिंघे के प्रधानमंत्री पद के किरिया धरवलें. रानिल विक्रमसिंघे चउथका बेर प्रधानमंत्री बनल बाड़े.\nहुर्रियत नेतवन से भेंट करे के जिद्द धइले पाकिस्तान के करारा जबाब देत भारत का तरफ से कहल गइल बा कि हुर्रियत वालन से बतिआवल सही बात नइखे आ ओह सूरत में एनएसए लेवल के बातचीत रद्द हो सकेला. भारत के कहना बा कि एह बातचीत के बस एके मुद्दा बा आतंकवाद आ दोसर कवनो मुद्दा पर बातचीत ना होखी.\nबांग्लादेश से निकालल लेखिका तसलीमा नसरीन के भारत में वीजा एक बरीस ला अउर बढ़ा दीहल गइल बा.\nजयपुर आइल प्रशांत द्वीप समूह के राष्ट्राध्यक्ष जयपुर आ आमेर किला देख के चकित हो गइल आ कुछ लोग त कह दीहल कि ‘वाह आमेर, वाह जयपुर.’\nबैंक कर्मचारियन के पुरान माँग मानत केन्द्र सरकार मान लिहलसि कि बैंक में हर महिना के दुसरका आ चउथका शनिचर का दिने छुट्टी रहल करी. ई नियम सितंबर से लागू हो जाई.\nअटल पेंशन योजना खरीदे वालन के बड़हन राहत देत केन्द्र सरकार तय कइले बिया कि अब ई लोग अपना सुविधा का हिसाब से तीन महीना, छह महीना भा साल भर के भुगतान एके साथ कर सकी. आ देरी से भुगतान कइला पर दंड के नियमो के हटा दीहल गइल बा.\nअपना ला गाहक बटोरल आसान बनावे खातिर टैक्सी सर्विस देबे वाली अमेरिकी कंपनी ऊबर अपना सवारियन के फोकट मे हाई स्पीड इंटरनेट सुविधा देबे के एलान कइले बिया. उबेर एयरटेल कंपनी से एह काम ला करार कइले बिया.\nरिजर्व बैंक का तरफ से प्रापर्टी के दाम घटावे के सलाह मिलला का बाद प्रापर्टी डीलरन के संगठन के कहना बा कि मकान के दाम कम करे के कवनो गुंजाइशे नइखे. बैंक आवास ऋण पर आपन ब्याज दर कम करसु जेहसे लोग मकान खरीद सको.\nसोमवार का दिने देश के बड़की तेल विपणन कंपनी इंडियन ऑयल में सरकार आपन हिस्सा पूंजी के दस फीसदी शेयर सोमार बेचे के तय कइले बिया.\nदेश के विदेशी पूंजी भंडार 14 अगस्त के खतम भइल हप्ता में 1.0863 अरब डॉलर बढ़के 354.4333 अरब डॉलर दर्ज कइल गइल.\nदेश के शेयर बाजार आजु मुँहकुरिए भहरा गइल. सेंसेक्स में 241.75 अंकों आ निफ्टी में 72.80 अंक के गिरावट आइल बा.\nअपना पछिमी सीवान का लगे भइल गोलीबारी का बाद उत्तर कोरिया अपना सेना के युद्ध खातिर तइयार रहे के कहले बा आ सैनिकन के अगिला मोर्चा पर तैनात क दीहले बा.\nआपन आखिरी टेस्ट मैच खेलत कुमार संगकारा बड़हन स्कोर त ना बना पवलन बाकिर उनकर टीम दुसरका दिन के खेल खतम होखे का बेरा ले तीन विकेट का नुकसान पर 140 रन बना के मैच में बनल रहल गइल. हालांकि ऊ अबहियो भारत से 253 रन पीछे बावे.\nभारत के रोहन बोपन्ना आ उनक रोमानियाई जोड़ीदार फ्लोरिन मेर्गिया सिनसिनाटी ओपन के पुरुष युगल वर्ग के क्वार्टर फाइनल में चहुँप गइल बाड़ें.


जियोनी Elife E8 Price in India, Full Specs - 2nd July 2020 | Digit\nCurrent Best Price of जियोनी Elife E8 is ₹ 26741\nजियोनी Elife E8 Specifications\nवारंटी और निर्माता की जानकारी : Gionee\nमॉडल : Elife E8\nउत्पाद के नाम : Gionee Elife E8\nपिक्सेल घनत्व (PPI) : 490\nपिछे वाला कैमरा मेगापिक्सेल : 24\nजियोनी Elife E8 Brief Description\nजियोनी Elife E8 Smartphone6-इंच स्क्रीन OLED Capacitive touchscreen के साथ आवेला, जौना के रेज़ल्यूशन 1440 x 2560 पिक्सल तथा पिक्सल घनत्व 490 पर इंच बा | फोन2Ghz Octa कोर प्रोसेसर से संचालित बा और एकर रैम3GB बा. जियोनी Elife E8 Android 5.1 ओएस पे काम करेला.\nजियोनी Elife E8 Smartphone October 2015 मे लॉंच भईल रहे|\nफोन MediaTek Helio X10 प्रोसेसर से संचालित बा|\nफोन मे 3520 mAh बैटरी लागल बा|\nजियोनी Elife E8 मे कनेक्टिविटी के तरीका बा : ,GPS,HotSpot,Bluetooth,\nफोन मे प्रमुख कैमरा 24 मेगा पिक्सेल शूट करे वाला बा|\nजियोनी Elife E8 के कैमरा मे Auto Focus,Face Detection,HDR,Panorama Mode,Geo-tagging,Touch Focus,Video Recording लोड बा|\nजियोनी Elife E8 Price in India updated on 9th Apr 2019\nजियोनी Elife E8 Price In India Starts From Rs.26741 The best price of जियोनी Elife E8 is Rs.26741 on Amazon.This Mobile Phones is expected to be available in 64GB variant(s).\nपॉपुलर जियोनी मोबाइल-फोन\nजियोनी CTRL V6L LTE\nजियोनी Elife E7\nजियोनी Pioneer P3\nजियोनी Pioneer P6


विश्व साहित्य में माई-बाबूजी – Hum Bhojpuria\nविश्व साहित्य में माई-बाबूजी\nडॉ. अनिल कुमार प्रसाद\nमाई-बाबूजी के बारे में लिखे के इच्छा हर आदमी के मन में रहेला। कुछ लोग संस्मरण के रूप में तs कुछ लोग कविता या कहानी में कुछ अइसन चरित्र के उकेर देला। उ चरित्र जीवन से ही उठावल रहेला लेकिन एतना जीवंत हो जाला कि ओह चरित्र में सभे आपन माई बाबूजी के आत्मीय छबि देखे लागेला। हम एह लेख में विश्व साहित्य में प्रसिद्ध कुछ माई बाबूजी के बारे में लिखब। एह बात के लिखे के दूगो कारण बा: पहिला तs मनोज भावुक जी के आग्रह आ दूसरे कि भोजपुरी के समृद्ध करे खातिर हमनी के बाहर निकले के पड़ी। कहे के मतलब देखे के पड़ी कि दुनिया में का भइल बा आ का हो रहल बा। एक दूसरा के भाषा आ साहित्य के जानकारी भइला से एक भाषा आ साहित्य के पाठक गण के दूसरा भाषा आउर साहित्य के intercu।tura। competence में वृद्धि होला। एसे आज के कोरोना संतप्त दुनिया में भी g।oba। citizen बनेके अवसर आउर क्षमता मिल सकेला।\nविश्व साहित्य एक अथाह सागर बा ओकरा में छुपल सब मोती-माणिक के एतना कम समय आ छोट लेख में डुबकी मार के बाहर ले आवल संभव नइखे फिर भी कुछ चमकत मोतीयन के हम रउआ सब के सामने प्रस्तुत कर रहल बानी। तs आईं हमनी के कुछ विश्व साहित्य में वर्णित बाबूजी आ माई लोग के बारे में जानल जाव।\nसबसे ज्यादा प्रभावित करे वाला बाबूजी के चरित्र 19 वीं शताब्दी के फ़्रांस के विक्टर हुगो के उपन्यास “ले मिसेराबल” के जाँ वालजाँ के बा। जाँ वालजाँ कोजेट के आपन बाबूजी ना हउअन लेकिन अपना बच्चा से कही ज्यादा प्यार करsतारे, जान पर खेल के कोजेट के रक्षा करsतारे। अपना बहिन के सात बच्चन खातिर ब्रेड चोरावे के अपराध में जेल के सजा काट रहल जाँ वालजाँ प्यार, करुणा, मानवता, आशा आ विश्वास के प्रतिमूर्ति बाड़े।\n19 वीं सदी के शुरुआत में बहुचर्चित उपन्यासकार जेन औसटेन के उपन्यासन में बाबूजी लोग के बहुत यथार्थवादी चित्रण भइल बा। एहि मे उनकर मशहूर उपन्यास “प्राइड एण्ड प्रेजुडिस” में चित्रित मिस्टर बेनेट के चरित्र एक अइसन आदमी के रूप में उभर के आइल बा जे अपना पत्नी के फूहड़पन से त्रस्त बा लेकिन आपन सीधापन, बुद्धिमत्ता, व्यंग्यात्मक हास्यप्रेम आउर मिलनसार व्यवहार के मरे नइखन देत। साथ ही अपना सबसे प्रिय बेटी एलिजाबेथ के मिस्टर कॉलिन्स अइसन फूहड़ आ बेवकूफ आदमी से शादी होखे से बचावत बाड़े आउर अपना बड़की बेटी जेन के भी शादी बिंगले से हो जाए में सहायता करत बाड़े।\n1960 में प्रकाशित हारपर ली के लिखल “टु किल ए माकिंग बर्ड” में अटिकस फ्लिञ्च एक अइसन पिता बाड़े जे अकेले अपना बच्चन के पालन पोषण करsतारें एक व्यस्त अटर्नी रहला के बावजूद। बहादुर, दयावान, लोग का कही के फेर में ना रह के, अपना बच्चन के अच्छा संस्कार देबे में विश्वास राखsतारे। अपना बच्चन के अनुशासित रखले बाड़े लेकिन ओह लोग के स्वाभाविक स्वतंत्रता में कोई बाधा नइखन बनत। अटिकस फ्लिञ्च एक आदर्श पिता के उदाहरण बाड़े।\nमैथ्यू कथबर्ट के किरदार अमेरिकन साहित्य में पिता के एक क्लासिक उदाहरण बा। मृदुभाषी, सहृदय आ अत्यधिक शर्मिला मैथ्यू कथबर्ट एन शरले के गोद ले के आपन बेटी अइसन प्यार करsतारे। हालांकि दूनो के व्यक्तित्व में बहुत अंतर बा फिर भी जाँ वालजाँ से मैथ्यू कथबर्ट से तुलना हो सकेला।\nइ. एम. फॉस्टर के 1908 में प्रकाशित उपन्यास “अ रूम विद अ व्यू” में इमरसन बहुत ही तेज, विचारवान आ अनूठा पिता बाड़न। उ अपना बेटा जार्ज आ उनकर प्रेमिका लूसी के हमेशा इहे सीख दे रहल बाड़न कि “be honest to yourse।f ।”\nजब पिता पुत्र के संबंध के बात होखे आ तुर्गनेव के उपन्यास “फ़ादर्स एण्ड संज” के चर्चा ना होखे तs बहुत आश्चर्य के बात होई। एहिमे निकोलाई पेट्रोवईच एक रोमांटिक पिता बाड़े। उ अपना आ अपना बेटा के बीच में पीढ़ी के फर्क के हमेशा पाटे के कोशिश करsतारे। अंत में अपना बेटा अरकाडी के संगे उनकर जीवन अच्छा गुजरल। उनकर चित्रण एक अइसन इंसान के रूप में भइल बा जे जीवन के बहुत धैर्य आ जिंदादिली से जीयता।\nअफ़गान अमेरीकन लेखक खालिद हुसैनी के उपन्यास “द काइटरनर” में एक पिता के बहुत भव्य वर्णन बा; ‘बाबा’ के उनकर बेटा अमीर के नजर से देखावल गइल बा। बाबा जेतना देखे में अच्छा इंसान बाड़े ओतने उनकर चरित्र ऊँचा स्तर के बा।\nआ उहे बात हम गैबरियल गार्सिया मारकेज़ के उपन्यास “वन हंड्रेड इयर्स ऑफ सोलीचुड” के बारे में भी कह सकेनी। होसे अरकडीओ बउएनडिया एक अइसन पिता बाड़न जे अपना कल्पना आ मेहनत से माकांडों नांव के एक गाँव बसा दे तारन। उ अपना तीन गो लरिकन के पालत बाड़न साथ ही रेबेका नाम के एगो यतीम लड़की के भी सहारा देतारें। बुढ़ापा में पागल हो गइला के बाद भी उनका तेजी में कमी नइखे आवत!\nगैबरियल गार्सिया मारकेज़ के उपन्यास में अरसुला एक अइसन माई बाड़ी जेकरा दीर्घ जीवन आ परिवार के बाँध के रखे के जीवट के दौरान के अकेलापन के तरफ ध्यान आकर्षित करते हुए संभवतः एह उपन्यास के नाम “वन हंड्रेड इयर्स ऑफ सोलीचुड” दिहल बा।\nडी. एच. लॉरेंस के उपन्यास “सन्ज एण्ड लवर्स” में मुख्य नायक पॉल मोरेल के माई ज्रट्रूड के पॉल खातिर बहुत मोह बा जवना के चलते पॉल के जिनगी अपना दू को प्रेम मिरियम आ क्लारा के बीच में डोलत रह जाता। मनोवैज्ञानिक दृष्टि से भी एह उपन्यास के पढल गइल बा आ ईडीपस कॉम्प्लेक्स के चर्चा आलोचक लोग पॉल मोरेल आउर उनकर माई के भावनात्मक संबंध के लेके कइले बा लोग। जवना में महतारी के हमेशा ई डर बनल बा कि मिरियम या क्लारा से नजदीकी पॉल के उनकरा से अलग कर दी। लॉरेंस के जीवन में अइसन भइल बा, उ अपना “पियानो” कविता में अपना माई के अपना बचपन में जाके याद करsतारे।\nलुइसा मे अलकोट, 19 वीं शताब्दी के अमेरिका के मशहूर लेखिका के उपन्यास “लिटल वीमेन” में मार्मि अपना चार बेटियन के अपना पति के घर में ना रहला पर जवन शिक्षा आउर संस्कार देतारी उ उनकर स्नेह, धैर्य आ बुद्धिमता दिखावता। पति लड़ाई के मैदान में बाड़न आ मार्मि सीमित साधन में आपन घर संभाल रहल बाड़ी। अपना बेटियन के, जेकरा के स्नेह से उ ‘लीटल पिलग्रीमज़’ कहsतारी, काम में व्यस्त रहे के आग्रह करsतारी जब तक बाबूजी लड़ाई से घरे नइखन आ जात!\nमाई के जिक्र होखे आ मैक्सिम गोर्की के उपन्यास “मदर” के चर्चा ना होखे इ उचित कहाई ! पेलएगुएआ एक अइसन माई बाड़ी जे सब माई लोग लेखां अपना बेटा पावेल के भविष्य के लेके बहुत चिंतित बाड़ी लेकिन जब उनका पता लागत बा कि उनकर बेटा क्रांतिकारी लोग के साथे मिल के काम करsतारे त उ बहुत आश्वस्त हो जातारी।\nनाइजेरियन लेखिका बूचि एमिचटा के उपन्यास “जॉयज़ ऑफ मदरहुड” में बाबूजी आ माई के बड़ा ही मार्मिक चित्रण बा। अगर एकर भोजपुरी अनुवाद होखे त एकर कुछ हिस्सा के वर्णन भोजपुरी क्षेत्र के भावना से मिलत जुलत बा जइसे बिआह के बाद जब बेटी नु-ईगो अपना बाप वोकोचा अगवाडी से मिलतारी आ ओहि बेटी के बेटा लोग जियला पर पुछत नइखे, आ मुअला के बाद खूब खर्चा करके, लोग के दिखावे खातिर अंतिम संस्कार करता लोग। नु-ईगो के त्याग के चलते उनकर लरिका सब उच्च शिक्षा पावsता लोग लेकिन अपना महतारी के सुख नइखे दे पावत लोग।\nअफ्रीकी उपन्यासकार चिनुआ अचेबे के उपन्यास “थिंग्स फ़ौल अपार्ट” के नायक ऑकोनकवो के जब मच्छर काटता तब उनका उनकर बचपन याद आवsता जब उनकर माई उनका के मच्छर आ कान के कहानी सुनवले रहली। नाइजेरिआ के इबो कबीला में छोट बच्चन के लोक–कथा के माध्यम से शिक्षा देवे के परंपरा बा। मच्छर आ कान के कहानी में एगो मच्छर बार बार कान के लगे आ के कुछ कहsता। उ कान से कहsता कि हम तहरा से बियाह करब ! एहिपर कान हँस के कहsतारी कि तु त नरकंकाल बाड़ तु त तुरते मर जइबs ! एही से आजो मच्छर कान के पास आके याद करावेला कि देखs अभी तक हम जियsतानी !\nप्रेम चंद के उपन्यास “गोदान” में रउआ सभे होरी आ गोबर के बीच के पीढ़ी के अंतर के ओ लोग के भाग्यवाद आ आदर्शवाद के क्रमश: अंतर देखलहिं बानी लोग। सूर्यकान्त त्रिपाठी ‘निराला’ के “सरोज-स्मृति” में एक बाप के करुणा आ असमर्थता आ सर्वेश्वरदयाल सक्सेना के “दिवंगत पिता के प्रति” उद्गार आ जीवन-मूल्य बोध: ‘धक्का देकर किसी को आगे जाना पाप है'/ अत: तुम भीड़ से अलग हो गए’ से रउआ सब वाकिफ बानी ! शिवपूजन सहाय के बचपन के वर्णन जे समय में उहाँ के माई बाबूजी के स्नेह के देखवात बा इ सब रउआ लोगन से छुपल नइखे। महाश्वेता देवी के “हजार चौरासी की माँ” में ब्रती के माई सुजाता के रउआ भुलाइल ना होखेब। सुभाष यादव के ‘माई’ के तs रउआ सभे रोजे गुनगुनाइले: ‘केहू केतनों दुलारी लेकिन माई ना होई।’\nविश्व साहित्य में कविता में भी माई बाबूजी के बहुत वर्णन भइल बा। आई सभे साथे-साथे साहित्य के सागर में गोता लगा के कुछ आउर मोतियन के चुन के जमा कइल जाव !\n18 वीं सदी के अंग्रेजी कवि रॉबर्ट बर्न्स अपना किसान पिता के अपना गीत (बैलड ) “माय फादर” के बहुत ही सुन्दर वर्णन कइले बाड़न। उनकर पुश्तैनी जीविका के साधन खेती बारी ही रहे जे उ छोड़ दिहले, उनकर मृत्यु बहुत कम उम्र में हो गइल लेकिन उ आज भी स्कॉटलैंड के सबसे मशहूर कवि बाड़े।\nइनकर कविता पढ़त घरी हमरा स्पैनिश आइरिश मूल के कवि शेमस हीनि के कविता “फॉलोवर” इयाद पड़ गइल हs! अपना गाँव में बाप खेत जोत रहल बाड़े आ उनकर बेटा गिरत पड़त ढिमलात उनका पीछे जा रहल बाड़े। आ जब उ लडिका बड़ होता तs खेत में आगे आगे उ हर जोतsता आ ओकरा छाया में बूढ़ा बाप पीछे पीछे चल रहल बाड़े ! एह कविता में बाप बेटा के परस्पर सही समय पर खयाल रखे के बारे में दिखावता। एक पीढ़ी से दूसरा पीढ़ी में खेती किसानी के गुण हस्तान्तरित हो जाता। साथ ही एह कविता में इ भी दिखावल जाता कि कइसे ई परंपरा विलुप्त होखे के कगार पर बा।\nडी. एच. लॉरेंस के कविता “ब्यूटीफुल ओल्ड ऐज” हमेशा खातिर बहुत प्रासंगिक बा। लॉरेंस के बुढ़ापा एक तरह के सेब (pippin) के तरह होखे के चाँही जेहिमे आदमी के झुर्रीदार शरीर में से ओह तरह के सुगंध निकले के चाँही जेकरा के महसूस करके ओकर बेटा बेटी आश्चर्य आ गौरव से कह सको कि हमार माई आ बाबूजी पूर्ण जीवन जियले बा लोग। एह कविता में बुढ़ापा के वर्णन पढ़ के हमरा हिन्दी के वरिष्ट कवि अरुण कमल जी के पंक्ति अनायास इयाद आ गइल हs,“ न विवशता न थकान न स्यापा / हो, तो जिंदगी की नोक हो बुढ़ापा ।”\nटैगोर अपना माई के स्नेह से कम उम्र में ही वंचित हो गइल रहले। उनकर कविता में माई के प्रति स्नेह के बहुत ही मार्मिक चित्रण रहेला। उनकर कविता “ I Cannot Remember My Mother” में अपना माई के प्रति अइसन भावनात्मक लगाव के वर्णन बा जे पढ़ के पाठक महसूस करता कि माई मरला पर अमर हो जातारी। उ जब आपन पार्थिव शरीर त्याग देतारी तब आउर उनकर दायरा बढ़ जाता आ उ हवा में, फूल में, मौसम में, आकाश में सब जगह मौजूद बाड़ी।\nसिल्विया प्लाथ के “डैडी” कविता बहुत प्रसिद्ध आउर विवादित बा जेहिमे उ अपना बाबूजी के एक नाजी अफसर के अइसन खाका खिचले बाड़ी आ होलोकॉस्ट के बारे में वर्णन बा। लेकिन उनकर एगो कविता “द मॉर्निंग सॉन्ग” बा जेकरा में उ आपन गर्भावस्था के चित्रित कइले बाड़ी। गर्भावस्था पर उनकर एगो आउर कविता बा “ए रीडल इन नाइन सिलैबल्स” जे खाली metaphors में लिखल बा, जेकरा में उ महतारी बनेके पहिले के अनुभव के बहुत ही रोचक आउर प्रभावशाली ढंग से कहsतारी ।\nअमेरिका के मशहूर कवि आउर कहानीकार एडगर एलन पो के कविता अपना माई पर ना लिखके अपना पत्नी के ममी पर लिखल बा, “टु माय मदर” ! एह कविता में उ देखावsतारे कि आदमी के आपन माई के अलावा कोई दूसरा के माई से भी भावनात्मक नजदीकी हो सकेला। 20 वीं सदी के अंग्रेजी के कवि फिलिप लारकिन के कविता “मदर, समर एण्ड आय “ इ देखावsता कि अपना बाबूजी के मरला के बाद लारकिन के अपना माई के प्रति बहुत निष्ठा हो गइल।\nहम आपन लेख के फिलिप लारकिन के बात से ही खतम करे के चाहब जे 20 वीं सदी के एक महत्वपूर्ण कवि रहले। हम अपना लेख के भूमिका में कारण बतवले बानी कि विश्व साहित्य (अपना भाषा के साहित्य भी ओहि में समाहित बा ) काहे पढे के चाँही। खाली उहे कारण ना हो सकेला, रउआ सभे आउर भी कारण बता सकीले ! अब सवाल उठsता कि साहित्य में कल्पना के रंग दे के माई बाबूजी के बारे में काहे लिखाइल बा ? का जरूरत बा लिखे के ? हमरा समझ से साहित्य में केवल “न मातुः परदैवतम्” आ “सर्वदेवमय: पिता” ही माई बाबूजी के बारे में लिखे के कारण ना हो सके! फिलिप लारकिन जे बात कहsतारें उ खाली कविता पर ही नइखे लागू होत, साहित्य के सब विधा पर लागू होता, “I am a।ways trying to 'preserve' things by getting other people to read what I have written, and feel what I fe।t.” अगर अइसन बात ना रहित तs शेक्सपियर के नाटक “किंग लीयर” में एक बूढ़ा बाप के आपन बेटियन द्वारा घर से बाहर ना कइल जाइत जे आज भी एक मिथक बन के प्रासंगिक हो जाइत। अगर अइसन बात ना रहित तs भिखारी ठाकुर के “गबरघिचोर” नाटक में गबरघिचोर के माई अपना विवेक, ममता आ करुणा के परिचय ना देती ! हर देश के समाज आ संस्कृति एही संवेदना के थाती के सँजो के रखे के प्रयास करेला जवना के महत्वपूर्ण हिस्सा में माई आ बाबूजी लोग बसेला।\n( परिचय- डॉ. अनिल कुमार प्रसाद यमन, लीबिया आ सऊदी अरबिया में अंग्रेजी साहित्य के प्राध्यापक आ अंग्रेजी विभाग के अध्यक्ष रहल बानी। हिंदुस्तान, मध्य-पूर्व, चीन, अमेरिका आ यू. के. में आयोजित अन्तराष्ट्रीय सम्मेलन में भाग लेले बानी। अंग्रेजी में कविता, कहानी आ आलोचना के किताब प्रकाशित बा। अंग्रेजी, हिन्दी आ भोजपुरी में लगातार लिखत रहेनी । )\n« भारतीय स्वाभिमान के प्रतीक से भी कष्टमाई-बाबूजी: हिन्दी आ भोजपुरी कविता के आंखिन से »\nहम का करब कह के?\nका कहीं ए हरिचरना के माई\nअविश्वास मन के सपना के